qundao/data-zh-poetry huggingface dataset:
吕城逢皇木二首
作者：黄省曾
朝代：明

雪陇涓涓添水涨，风旗旆旆谨王共。眼看碧岸千牌木，未觉深岩万仞松。沧江碧海常输筏，东岱南衡不吝材。谁把张华图献取，千门万户一时开。
吕城逢皇木二首·其一
作者：黄省曾
朝代：明

雪陇涓涓添水涨，风旗旆旆谨王共。眼看碧岸千牌木，未觉深岩万仞松。
吕城逢皇木二首·其二
作者：黄省曾
朝代：明

沧江碧海常输筏，东岱南衡不吝材。谁把张华图献取，千门万户一时开。
听琴一首
作者：黄省曾
朝代：明

敞阁萝风入，泠泠吹素弦。云中回紫凤，露外泣寒蝉。宛亮澄林气，凄清下羽仙。开衿纳行月，玉树自堪怜。
吴令苏允吉过访草堂有赠一首
作者：黄省曾
朝代：明

仙令弹冠东鲁贤，五湖云日鸣花弦。玄圭玉操苍黎慕，明远清文海峤传。却扇风生翠庭转，停车雨色朱空悬。山厨聊出茅容馔，拂麈高谈及暮天。
吴咏一首
作者：黄省曾
朝代：明

山拥西郊秀，江趋北郭斜。苑荒犹纪茂，洲寂尚名花。风土夫差俗，文章枚叔家。朱楼相夹起，鸾镜斗铅华。
吴歌七首
作者：黄省曾
朝代：明

金铺玉户散烟沙，露径风墟吹远霞。尚忆吴宫全盛日，锦帆西子拥如花。紫麋黄鹿上苏台，玉洞仙姝去不来。一片当时金殿月，露花烟草照秋杯。绮门红日八风开，天象文移江海隈。一泛五湖君子甲，馆娃花阁掩云苔。五山六合采金英，花殒莫耶宝剑成。龙雨久随神物去，千将千古有雄名。峥嵘四座折椒丘，转见要离烈士流。惨日愁云酬一死，金华公子伏吴钩。孙子谈兵天下无，并驱黄石与阴符。鸾姬凤女残星剑，水火堪教红粉趋。滕玉兰宫化綵云，珠襦金鼎国西坟。青山机发黄泉闭，白鹤苍生不忍闻。
吴歌七首·其一
作者：黄省曾
朝代：明

金铺玉户散烟沙，露径风墟吹远霞。尚忆吴宫全盛日，锦帆西子拥如花。
吴歌七首·其七
作者：黄省曾
朝代：明

滕玉兰宫化綵云，珠襦金鼎国西坟。青山机发黄泉闭，白鹤苍生不忍闻。
吴歌七首·其三
作者：黄省曾
朝代：明

绮门红日八风开，天象文移江海隈。一泛五湖君子甲，馆娃花阁掩云苔。
吴歌七首·其二
作者：黄省曾
朝代：明

紫麋黄鹿上苏台，玉洞仙姝去不来。一片当时金殿月，露花烟草照秋杯。
吴歌七首·其五
作者：黄省曾
朝代：明

峥嵘四座折椒丘，转见要离烈士流。惨日愁云酬一死，金华公子伏吴钩。
吴歌七首·其六
作者：黄省曾
朝代：明

孙子谈兵天下无，并驱黄石与阴符。鸾姬凤女残星剑，水火堪教红粉趋。
吴歌七首·其四
作者：黄省曾
朝代：明

五山六合采金英，花殒莫耶宝剑成。龙雨久随神物去，千将千古有雄名。
吴趋行一首
作者：黄省曾
朝代：明

吴都千载国，茫茫竟何陈。泰伯遗至德，季札扬清尘。芳心皓霜雪，高节凌苍旻。子游用牛刀，礼乐何彬彬。仲尼笑弦歌，武城停车轮。锦帆明绿水，蟠桃挂城闉。吴王馆娃宫，女乐娱青春。西施秀蛾眉，扬辉五湖滨。印绶怀会稽，故妻惭买臣。挥攉绮罗客，墓间曾负薪。皋君识齐眉，梁源为上宾。援琴弹五噫，怀藏席间珍。清宵蔡经宅，忽遇蓬莱人。麻姑长爪甲，行觞劈麒麟。飘飘张东曹，秋风忆鲈莼。皎皎醴陵侯，孙王拜其亲。英雄竟何在，繁华亦沉沦。冥冥黄土掩，山冢连嶙峋。因使慷慨士，见之空沾巾。人命苦弗将，乾喉且焦唇。焉得王子乔，相携向玄津。
吴门杂咏四首·其一
作者：黄省曾
朝代：明
体裁：七言绝句

绿雾丹霞人面花，水声犹送七香车。啼莺不断宫前路，说是吴王旧馆娃。
吴门杂咏四首·其三
作者：黄省曾
朝代：明
体裁：七言绝句

己过秋浦芙蓉约，悬望巴陵橘柚书。山梁水殿独来往，日日黄花坐竹车。
吴门杂咏四首·其二
作者：黄省曾
朝代：明
体裁：七言绝句

锦帆寂寞驾湖非，山色含颦自落晖。莫道千秋无胜事，白鸥犹拂画栏飞。
吴门杂咏四首·其四
作者：黄省曾
朝代：明
体裁：七言绝句

曾传雪后迎春韭，未折江南破腊梅。悠悠草色逾冬绿，昨日河桥数萼开。
吴驾部惟新书来奉答
作者：黄省曾
朝代：明
体裁：七言律诗

十年不见草玄客，高秋忽梦山中人。鹤书天青发海峤，鹭渚霜白开江蘋。文章卧著千家玉，园圃兼收百药春。莫道相如全不遇，君王求访晚弥亲。
周子雨夕谈对一首
作者：黄省曾
朝代：明

子兴在云海，招游惟竹林。燃灯淹夕语，滴雨动秋心。白雪怜清调，明珠悦好衿。来朝山水霁，同作孟嘉寻。
和刘孝绰落月望水一首
作者：黄省曾
朝代：明

扇坠雾初萦，眉低水乍明。珠随湘佩出，苧趁越歌成。悠悠带星逝，晃晃并河盈。照心耿残对，流年徂駃征。莲舟潜女色，瓜舸荡人情。绮鸳含藻宿，文鲤抱荷行。颓光不可揽，芳夕自怔营。
和吴令苏允吉九日一首
作者：黄省曾
朝代：明

江暖林暄尚葛衣，谁闻子政五行机。当秋花鸟皆新色，采菊冠裳拟旧非。一棹湖滨还自系，片云天外定何依。鸣葭鼓瑟清岩畔，不驻金空白日飞。
和栗应宏送张子言游北岳一首
作者：黄省曾
朝代：明

我客长安日，君攀紫岳云。饯琴挥鹤绪，离剑把星文。傲掇金膏药，狂呼赤鲤群。桃花明月馆，千里忆高芬。
咏东方朔一首
作者：黄省曾
朝代：明

西南春生鱼，东北地曰草。服之得长生，天地同不老。方朔曾堕井，十年愁黄泉。一履泛红水，采食成天仙。邀入云煓幕，醉卧玄珉枕。相对水藻屏，流连度光景。汉武聆此言，飘然想轻举。明月窥未央，蓬莱在何许。
咏伯夷叔齐一首
作者：黄省曾
朝代：明

高风生首阳，幽姿发孤竹。姬周羞采薇，神农忆深谷。叩马惊太公，扬□远黄屋。胶鬲巳就官，微子亦侯服。于嗟命之衰，饿死西山陆。至今日月下，千载沈芳馥。
咏合欢黄葵一首
作者：黄省曾
朝代：明

接叶深为翠，双葩浅作黄。因怜合欢意，纱幕覆鸳鸯。
咏周井二君一首
作者：黄省曾
朝代：明

广武周伯况，扶风井大春。千金既挥尽，五经何纷纶。天子能爱士，诸侯亦好宾。不谒夷齐傲，偃蹇博士嗔。北宫万钱出，信阳麦饭陈。帛观汉嘉贤，车笑桀驾人。二子知损益，视富不若贫。隐闭乐吾志，著书以终身。高节渑池上，清风郿水滨。
咏四皓一首
作者：黄省曾
朝代：明
体裁：古风

黄公偶园公，绮里并甪里。一出秦庭中，共入商山里。白云卧丘壑，紫芝歌川汜。汉氏求羽翼，冥鸿复来止。前寿皓发翁，转移赤帝子。
咏四皓一首
作者：黄省曾
朝代：明

黄公偶园公，绮里并角里。一出秦庭中，共入商山里。白云卧丘壑，紫芝歌川汜。汉氏求羽翼，冥鸿复来止。前寿皓发翁，转移赤帝子。
咏垂丝柳二首
作者：黄省曾
朝代：明

翠柳拂金堤，丝丝绾雾低。挂来乡望远，垂处客心迷。弱柳镜台前，青青太可怜。絮飘梁苑雪，丝挂楚江烟。
咏垂丝柳二首·其一
作者：黄省曾
朝代：明

翠柳拂金堤，丝丝绾雾低。挂来乡望远，垂处客心迷。
咏垂丝柳二首·其二
作者：黄省曾
朝代：明

弱柳镜台前，青青太可怜。絮飘梁苑雪，丝挂楚江烟。
咏扇上花一首
作者：黄省曾
朝代：明

名芳新染赤城霞，月下灯前尽可誇。莫怪飞飞来粉蝶，春风今日正吹花。
咏扇二首
作者：黄省曾
朝代：明

开缄发团扇，射得所欢意。动摇芳花前，遥传若兰气。贻欢却暄暑，颢欢常展转。一怀香题泽，二忆新妆掩。
咏扇二首·其一
作者：黄省曾
朝代：明

开缄发团扇，射得所欢意。动摇芳花前，遥传若兰气。
咏扇二首·其二
作者：黄省曾
朝代：明

贻欢却暄暑，颢欢常展转。一怀香题泽，二忆新妆掩。
咏梅一首
作者：黄省曾
朝代：明

芳枝临向玉台春，月蕊云华与岁新。总道金樽开绣户，风前不见咏花人。
咏梅一首
作者：黄省曾
朝代：明

金阁度微风，玉窗拂孤月。常疑雪似花，愁见花如雪。
咏綵巾一首
作者：黄省曾
朝代：明

窈缭千万丝，织成一尺素。染作芳兰色，迢迢寄情故。
咏舞一首
作者：黄省曾
朝代：明

殊伎擢倾城，名娼列绮楹。候歌娇凤止，移扇綵云生。袅袖增新态，回腰出艳情。盻颜花里笑，折体柳前轻。疾转含迟顿，欢低杂怨迎。风台纤欲举，雪幄曳多萦。赵女春偕丽，巴姬月并盈。楚襄称叹数，梁简赋言成。珠翠参差罢，高堂未解缨。
咏芦花一首
作者：黄省曾
朝代：明

缀宅俯芳洲，蒹葭带艳流。学蘋宜吐月，为絮却飘秋。
咏藤簟一首
作者：黄省曾
朝代：明

珍簟来江夏，纤纤纬縠纹。铺流剡溪水，卷结垄山云。不扇销珠汗，非秋解郁氛。何须栽绿竹，宛似卧湘濆。
咏贪人一首
作者：黄省曾
朝代：明

绾牒事钱刀，登津萃篚苞。窃缗如盗镪，肥箧乃民膏。宦鹢成适舸，皇车即市轺。铜陵图食鼎，金穴买簪貂。出宰争华县，分司夺势曹。讼临陶白胜，荐举郑罗超。郿邬荣心慕，邪渊奋首翘。辇珠投暗室，舆贿伺昏宵。噬虎无全窟，搏鹰有破巢。怀青骄丽满，婴赤惨沦漂。人也贪何极，天乎道本昭。悖来终暴出，潜取必明消。攘积虽终世，倾颓在一朝。善馀门自庆，恶树户当凋。不见先王器，为文警墨饕。
咏雁一首
作者：黄省曾
朝代：明

秋落衡阳月，春鸣塞上霜。往来年岁改，南北海天长。
咏雁二首
作者：黄省曾
朝代：明

静夜声流枕，凉秋影在云。一时同北尽，万里向南分。雨急风沉字，江深月断群。余心自有泪，孤馆况纷纷。不识边州雪，何知瘴海花。三秋兼楚笛，五月伴胡笳。一一随粱稻，双双宿渚沙。生来自飘泊，形影老天涯。
咏雁二首·其一
作者：黄省曾
朝代：明

静夜声流枕，凉秋影在云。一时同北尽，万里向南分。雨急风沉字，江深月断群。余心自有泪，孤馆况纷纷。
咏雁二首·其二
作者：黄省曾
朝代：明

不识边州雪，何知瘴海花。三秋兼楚笛，五月伴胡笳。一一随粱稻，双双宿渚沙。生来自飘泊，形影老天涯。
咏鲁连一首
作者：黄省曾
朝代：明

十二鲁连子，飞扬千里驹。田巴甘闭口，燕将泣裁躯。取与商贾异，名将天壤俱。对圭逃海上，贫贱小人区。
哭友生吕孝廉一首
作者：黄省曾
朝代：明

可叹蓬庐士，衰迟尚一经。德贫心自守，穷逝气难平。短日啼慈母，秋云泣友生。当时激昂意，抱取岱山征。
哭岳处士一首
作者：黄省曾
朝代：明

昔日秦山客，今秋鲁岳行。卧云过白首，栽竹是平生。名托林峦贵，家馀草木清。垆头曾共酒，悽断不胜情。
哭张子言一首
作者：黄省曾
朝代：明

髫岁陟文园，怀铅早峻翻。栖身蓬作宅，抒咏藻成言。国彦要芳缔，朝绅爱绮论。醉乡虚绿酒，穷巷傲华轩。作客贤人聚，平生处士村。赋金怜自掷，德凤惜无鶱。山壑常飞舄，王侯不辍辕。四愁随白发，三径接青门。去害能调马，游冥巳化鲲。在吴欣把臂，客冀狎同樽。草觅黄香巷，花求平子垣。道亲披对屡，心赏和酬繁。露也朝何速，荪乎夜莫援。往秋犹寓雁，今日忽伤鹓。桃剩沿源思，云留访岳魂。御沟琴水咽，河表剑霓昏。遥展生刍奠，哀衿为尔烦。
哭李公献吉四首
作者：黄省曾
朝代：明

岁子初传雁，江秋始狎龙。把书心并喜，携手气俱雄。尔有阳冰托，吾希季子风。终然将宝剑，脱取挂幽宫。绝代词林哲，新传鬼录人。琴捐当岁夕，川逝逼元春。日月音容古，江山涕泪新。天涯有知己，沾袂惜麒麟。往岁杨园饯，凉风七月楼。不言躬再拜，为别泪双流。雁引乡河远，霜催旅鬓秋。黄泉何底急，令我泣藏舟。卧病梁园日，寻医吴苑天。子成乌鸟养，兄有鹡鸰贤。骨肉恩俱切，神楼散不传。竟归淹伏枕，吾断玉琴弦。
哭李公献吉四首·其一
作者：黄省曾
朝代：明

岁子初传雁，江秋始狎龙。把书心并喜，携手气俱雄。尔有阳冰托，吾希季子风。终然将宝剑，脱取挂幽宫。
哭李公献吉四首·其三
作者：黄省曾
朝代：明

往岁杨园饯，凉风七月楼。不言躬再拜，为别泪双流。雁引乡河远，霜催旅鬓秋。黄泉何底急，令我泣藏舟。
哭李公献吉四首·其二
作者：黄省曾
朝代：明

绝代词林哲，新传鬼录人。琴捐当岁夕，川逝逼元春。日月音容古，江山涕泪新。天涯有知己，沾袂惜麒麟。
哭李公献吉四首·其四
作者：黄省曾
朝代：明

卧病梁园日，寻医吴苑天。子成乌鸟养，兄有鹡鸰贤。骨肉恩俱切，神楼散不传。竟归淹伏枕，吾断玉琴弦。
哭祝京兆希哲二首
作者：黄省曾
朝代：明

绝代才华海上居，白头才得谒公车。为文可作千金卖，倚马真誇七纸书。但使有怀同阮籍，不妨无路荐相如。柴桑人去空开径，愁见新杨绕故庐。嵇康懒性老还疏，孙绰才峰秀有馀。世上不知司马赋，人间今宝右军书。从来燕雀争嘲凤，可惜蛟龙只混鱼。尚忆去年春二月，碧桃花下驻高车。
哭祝京兆希哲二首·其一
作者：黄省曾
朝代：明

绝代才华海上居，白头才得谒公车。为文可作千金卖，倚马真誇七纸书。但使有怀同阮籍，不妨无路荐相如。柴桑人去空开径，愁见新杨绕故庐。
哭祝京兆希哲二首·其二
作者：黄省曾
朝代：明

嵇康懒性老还疏，孙绰才峰秀有馀。世上不知司马赋，人间今宝右军书。从来燕雀争嘲凤，可惜蛟龙只混鱼。尚忆去年春二月，碧桃花下驻高车。
哭边尚书贡一首
作者：黄省曾
朝代：明

薇垣初弃组，花径遂捐琴。白首三阶梦，黄泉万卷心。文华昭向苑，酒德在嵇林。昔日游歌兴，凤台不复寻。
唐氏园观荷一首
作者：黄省曾
朝代：明

虚阁中天携酒攀，芙蓉烂熳芳溪湾。绿竹高浮翡翠羽，白云四结璚瑶山。风蝉雕槛近人响，霞鹭青樽傍汝閒。欲折秋风惜迟暮，花前徙倚不知还。
喜得林吏部志道乃弟远将折简一首
作者：黄省曾
朝代：明

忆尔胥江别，春风桃几开。人逢鹡鸰下，音得雁鸿来。
喜雨
作者：黄省曾
朝代：明
体裁：古风

炎方厌熏灼，不雨苦连旬。春丛日以偃，勾甲多不伸。南山殷其雷，灵雨降载晨。咆哮一舒解，焦卷相鲜新。川原粲茸茸，瓜菜交欣欣。卧听屐齿音，鸡鸣嘐四邻。流云下蓬楹，和气冲葛巾。新田沃甘泽，禾麻无苦辛。农功有次第，踊跃勿逡巡。穿园剪蒲笋，亦采涧之蘋。青芹四月香，芽茁竞乳珍。王绩三升糟，方朔一囊陈。虽非高阳传，意气即故人。求我形骸外，枕汝不余嗔。
嘉禾除日泛鸳鸯湖一首
作者：黄省曾
朝代：明

孔违税辽驾，蘧卷肆长往。蜀雄草逾积，洛谊诵弥广。时遒歇英妙，神超发慨慷。迢峣凌晼岁，濛羲烛升昶。澄湖荡襟目，芳皋挹情想。游游泛虚穆，迟迟止幽敞。除辰新故判，嘉国越吴两。灵刹非曩观，金樽有初赏。窈林初奇迈，遐岭一清仰。缔思驰海隅，傒晨理探榜。
四明观鱼舶出海一首
作者：黄省曾
朝代：明

日落不避海，舟行皆向空。骈帆春浪绿，分席岛霞红。采药鸾丘上，候鱼龙窟中。江桥观去舶，不觉笑歌雄。
四月三日
作者：黄省曾
朝代：明
体裁：五言律诗

汀洲见荻芽，候雁发天涯。丰草三春暮，长杨夹道斜。彤帘隔新月，绿沼漾馀花。子亦桃源客，家书问若邪。
四月八日报恩讲寺斋会一首
作者：黄省曾
朝代：明

刹讨三禅胜，心含万有轻。法云神辔逸，空日戒珠明。设树餐天食，零花咏呗声。共知玄想地，兜率仰慈生。
四月寄陈启之
作者：黄省曾
朝代：明
体裁：七言律诗

书生寄迹高明地，却忆山楼四月天。槛外落霞红映酒，镜中飞鸟白冲烟。三迁逆旅真成梦，一卧京华动隔年。湖上绿萝谁独往，陈臻闻说断韦编。
在座袁子邦正何子叔皮
作者：黄省曾
朝代：明
体裁：五言律诗

华京竞佳节，绿树荫行游。竹暗藏莺坞，花明夹水洲。开帘浮藻涧，徙幕过林丘。薄暮难终赏，还为良夜谋。
城中谣一首
作者：黄省曾
朝代：明

城中好燕雀，四海嗤鸾凰。城中好鱼目，明月无辉光。城中好蓬蒿，谁玩幽兰芳。君不见春秋之人弃鲁叟，凤兮凤兮笑楚狂。蜚雁去，灵公在，陈歌绝粮。又不见众女嫉蛾眉，三闾泣三湘。圣贤委丘壑，雨雪摧肝肠。阳春待不至，绿发凋秋霜。自古巳皆然，岂独余悲伤。
塘上行一首
作者：黄省曾
朝代：明

朝慕阳台云，暮羡巫山雨。朝云犹得荐枕席，锦衾凤裯嗟独处。玉颜如花鉴明月，长门绿苔不可灭。梦中彷佛羊车来，寤起心肝摧断绝。瑰姿玮态耀绮窗，绣衣袿服盛文章。婉若游龙乘云翔，呜呼不得侍君傍。鲁日返舍，秦云不飞。妾肠巳断，君心未回。朱户几携鸾镜泣，春风长绕玉阶啼。玉阶翩翩逐双燕，兰时同宿昭阳殿。不似龙颜从未攀，年年岁岁能相见。
塞上曲四首
作者：黄省曾
朝代：明

八月秋深边马肥，塞魂空逐雁□飞。苍茫落日黄沙外，犹自提兵斗合围。大将新悬铜虎符，迢迢青海走□于。雕鞍坐踞浑无事，天阔秋鹰正可呼。放猎胡沙控紫弦，草深狐兔走祁连。秋空昨夜旄头落，为卷旌旗破左贤。塞雪皑皑春未消，将军千里破天骄。羽书昨夜飞金阙，应得君王赐紫貂。
塞上曲四首·其一
作者：黄省曾
朝代：明

八月秋深边马肥，塞魂空逐雁□飞。苍茫落日黄沙外，犹自提兵斗合围。
塞上曲四首·其三
作者：黄省曾
朝代：明

放猎胡沙控紫弦，草深狐兔走祁连。秋空昨夜旄头落，为卷旌旗破左贤。
塞上曲四首·其二
作者：黄省曾
朝代：明

大将新悬铜虎符，迢迢青海走□于。雕鞍坐踞浑无事，天阔秋鹰正可呼。
塞上曲四首·其四
作者：黄省曾
朝代：明

塞雪皑皑春未消，将军千里破天骄。羽书昨夜飞金阙，应得君王赐紫貂。
境山寺一首
作者：黄省曾
朝代：明

石磴层悬刹，花梯客驻攀。云侵萧子国，天入楚王山。马法藏金殿，龙灵护绿关。林台销赤日，旅眺一怡颜。
壬午对镜一首
作者：黄省曾
朝代：明

宝镜照颜色，不回桃李春。因思少年日，如作梦中人。此去化无巳，后来看岂真。飘飘出尘气，难与映麒麟。
处州太守张叔载访予西湖山中走笔荅此一首
作者：黄省曾
朝代：明

经始中丘隐，三春在竹林。云朝供桂酒，风夕助兰吟。佩服搴湖上，糇粮采涧阴。殷勤逢五马，宛是昔年心。
夏日山居一首
作者：黄省曾
朝代：明

孤亭横曲沼，高树挂轻萝。鸟下如窥户，鱼游不避荷。独留苍竹醉，閒与碧山歌。寂寞北窗夜，时时明月过。
夏日登吴王宫东道院一首
作者：黄省曾
朝代：明

吴国馀台古，千年迹未磨。烟华增柳润，云物助峰多。贳酒登临举，邀琴啸傲过。王墟芳草遍，长息览山河。
夏日虎丘
作者：黄省曾
朝代：明
体裁：七言律诗

新开石阁紫芝香，遥见松杉隐碧房。竹里莺啼方日午，山头人坐喜泉凉。传来贝叶翻经古，扫得岩花斗茗香。直北数川当槛白，晚来帆影转微茫。
夏日观园
作者：黄省曾
朝代：明
体裁：五言律诗

古木阴氛足，荒园侧径通。荷花轩候月，竹叶盏流风。槐吐缤纷绿，葵留深浅红。开门惊夏潦，家与白鸥同。
夏景
作者：黄省曾
朝代：明
体裁：五言律诗

江乡临小满，暖气动螽斯。竹日阴初合，荷风澹自宜。尊前聊共醉，身外本难知。物色朝朝变，空然悲素丝。
夏歌一首
作者：黄省曾
朝代：明

西子荷花发，扬蛾销夏湾。洞庭歌舞处，遥忆苧罗山。一日乘舟去，千春竟不还。
夕佳轩一首
作者：黄省曾
朝代：明

倚杖启江扉，西山暮日微。虹梁含返照，芳树蔼馀晖。水气成霞漾，林光似旭回。众村阴渐起，犹带集禽飞。
夜发秣陵一首
作者：黄省曾
朝代：明

秋垂江柳绿烟齐，客路芳花踏马蹄。早拟归心似明月，今宵先度虎丘西。
夜由吴宫遗址步归精舍一首
作者：黄省曾
朝代：明

旷入吴宫步，逶迤野术过。返家游思剩，行国代情多。树色连星霭，池文接斗河。绮罗芳草换，今古恨如何。
夜述一首
作者：黄省曾
朝代：明

暑解蘼芜带，风攲薜荔冠。夕山红日迥，秋水白云宽。客影侵吴野，游心掇楚兰。今宵明月色，犹作异乡看。
大司马乔公觞余清凉寺一首
作者：黄省曾
朝代：明

虎士行芳馔，虚亭倒玉壶。殷勤司马意，登览纵潜夫。二月清云落，三山白日孤。遥看春草色，醉杀莫愁湖。
大石山寺一首
作者：黄省曾
朝代：明

学凤飞峦峻，如龙偃岫长。午崖犹未日，秋洞不凋芳。芝磴霞沾屐，林楼翠惹觞。旷寥僧坐久，摘果供焚香。
大雪因感北狩
作者：黄省曾
朝代：明
体裁：古风

朔方既开郡，阴山尽归附。云中列板屋，不俾边氓露。王人曷西迈，师干涉寒冱。璚花结辕门，飞片扬太素。主勤从官忧，天行万方怖。留田单于台，耀武呼韩部。功德岂不伟，忘堤匪王度。愿言备藩盾，旋风肃神辂。
天津鱼一首
作者：黄省曾
朝代：明

红堞东连绿海滨，方城突丽是天津。南浮北泛停凫棹，不费银钱得紫鳞。
天竺寺一首
作者：黄省曾
朝代：明

窈窕招提境，何年阿育开。泉泉皆八绕，树树作双栽。雁刹青鸳出，珠函白马来。碧题看竺国，何异化城回。
太公逢一首
作者：黄省曾
朝代：明

太公逢干将，因息沛山阳。火德适尔昌，遂解腰间霜。紫焰腾青天，白日无辉光。剑成汉高佩，蛇母哭道傍。陆可斩犀兕，水可断蛟龙。关中促秦鹿，垓下亡重瞳。复悲扶苏死，三猾皆成空。白云定四海，藏之灵金中。
太宗伯霍公渭先邸署见古楼宴集纵谈古今治国要理纪述一首
作者：黄省曾
朝代：明

帝左开华第，天中标峻楼。雀湖邻月晓，钟阜近云秋。北衮方调烛，南宫少借筹。黄图宁坐镇，苍庶奠清脩。缃秘蓬山聚，篇多册府求。传诗穷正变，约史象春秋。小子惟卑器，名公接大游。谈王儒有则，折圣世无俦。片语衡知宋，裁言掌见刘。一生君是报，双鬓国为忧。狎坐杯常继，清言烛每留。自惭珠不足，明璧竟何酬。
太平甬道望玄武湖
作者：黄省曾
朝代：明
体裁：古风

群山自北来，钟阜亦南竞。天开北湖面，十里蔚环映。金城枕汤谷，龙蟠故圆竟。湖心穿甬道，两水如夹镜。通灵政府清，动荡简书净。顿觉樊笼舒，复爱鱼鸟性。虹洲白气流，鳌峰紫光迸。彼岸殊不遐，予心已超圣。
太白山人卜筑苕溪草堂诗以送之一首
作者：黄省曾
朝代：明

西塞玄贞子，清风世所希。草堂君卜筑，千载影相依。乌蜀青山绕，桃花白鹭飞。时时有佳兴，明月啸云扉。
奉寄衡山太史兼柬子美御医
作者：黄省曾
朝代：明
体裁：古风

昨侍玉磬翁，婆娑碧桐树。叶下荫檀栾，尊前慰辛苦。丹笔示风流，玄辞出肝腑。未辍云馆欢，载作枫桥聚。虚晨移青缆，清秋别芳杜。文翁西昆叟，王郎东床甫。徘徊重竞觞，临发一挥麈。沧洲昔分别，岁月今可数。迩见王官瓜，独眠中时雨。故人形梦寐，想像思步武。旧春倏己逾，新凉殆临户。荷房檠绿茄，菰蒲产白羽。桃李食其果，燕雀交相乳。飞蓬顾本根，流波思旧浦。不睹溪上人，相询邑中父。德馨转自爱，名高岂多取。瀛洲君故游，琐郎我焉补。萧条值羁怀，风雨战环堵。若待紫莼香，还作黄花主。端居各一方，老大仍自努。
奉荅赵王殿下惠帖一首
作者：黄省曾
朝代：明

峥嵘宝历尧年转，缥缈星槎汉使回。幸捧庆云瞻睿藻，愿看明月仰高怀。儒家巳诵河间易，赋客思沾邺下杯。莫道天家人世隔，仙源流处锦鱼来。
奉题赵王思训楼一首
作者：黄省曾
朝代：明

上国巍楼建，凌云在邺阳。宝山通雾满，金水接源长。八绮龙文焕，层飞凤綵张。训言恭列圣，思绎羡英王。孝屐臻乌瑞，仁衿洽苇芳。处宫为善乐，藩室服儒光。作弁瞻虞镜，于修入孔堂。竹书千里至，藻撰九隅扬。湛宴西园迈，耽经北观行。设筵留卜夏，拥彗得田方。陟览河山谧，登居草木康。维城真足倚，永翼帝图昌。
妾薄命行一首
作者：黄省曾
朝代：明

车行古城下，绵绵道何远。妾心如车轮，一日千万转。金剪不裁绮，银针不施线。云山何悠悠，日夕隔郎面。凤在昆崙丘，凰在扶桑国。歌舞安能偕，三年不成匹。南山雀飞飞，飞飞复息息。有罗不可张，怅望愁何极。灼灼桃李花，狂飙吹落之。花落有重芳，颜去无回时。高山有时颓，沧海有时浅。安得方寸心，恒久而不变。香草可为兰，佳橘可为枳。妾心矢无他，思思念君子。
姑苏台一首
作者：黄省曾
朝代：明

白壁妆游岭，黄金饰舞台。春宫千妓歇，秋泽五湖开。云犹诘屈搆，花学绮罗隈。览古情何极，烟桡怅暝回。
娄江舟中逢李侍御谈齐鲁旧事许借李唐封禅碑往此以速一首
作者：黄省曾
朝代：明

吟泽栖岩亦苦辛，敢将微抱向时人。疏狂岂谓池中物，落魄虚推席上珍。汲氏淮南惊汝业，诸生历下许谁论。金泥紫岳文章古，借我无教望眼频。
子夜歌
作者：黄省曾
朝代：明

出门复出门，致辞问老翁。郡县如猛虎，可与畴昔同。鸡鸣望东方，冥冥曙未开。何意催租吏，咆哮入门来。去年种莲人，莲开人巳没。今我更不乐，镜里改颜色。钓鱼鱼上钩，聊与我妇烹。哺糜过今夕，且莫愁天明。唤郎郎不应，郎自城中回。县官加粮税，面色如土灰。十朝不一饱，郎从东西去。绩麻妾换粟，牵衣劝郎住。
子夜歌·其一
作者：黄省曾
朝代：明

出门复出门，致辞问老翁。郡县如猛虎，可与畴昔同。
子夜歌·其三
作者：黄省曾
朝代：明

去年种莲人，莲开人巳没。今我更不乐，镜里改颜色。
子夜歌·其二
作者：黄省曾
朝代：明

鸡鸣望东方，冥冥曙未开。何意催租吏，咆哮入门来。
子夜歌·其五
作者：黄省曾
朝代：明

唤郎郎不应，郎自城中回。县官加粮税，面色如土灰。
子夜歌·其六
作者：黄省曾
朝代：明

十朝不一饱，郎从东西去。绩麻妾换粟，牵衣劝郎住。
子夜歌·其四
作者：黄省曾
朝代：明

钓鱼鱼上钩，聊与我妇烹。哺糜过今夕，且莫愁天明。
子木员外书来
作者：黄省曾
朝代：明
体裁：古风

遥遥前山云，邈邈太湖曲。岩阿阻且深，怅望日不足。舟从芝兰涧，鸟回土囊谷。天开昆崙田，父子树皆玉。清风到予袂，轻尘想芳躅。新辞启陈怀，流冰涤暑毒。雅弦兴长嗟，醇酒破薄俗。而翁卜初好，恃子得久属。
孟中丞望之觞予于顾华玉息园一首
作者：黄省曾
朝代：明

金罍命酒息园同，玉麈高谈意气雄。倚宅青山藏帝郭，抱檐珠斗挂灵空。真惭野鹤能依凤，解使林驹不避骢。仲举礼先徐孺子，登车羡汝古人风。
孟冬
作者：黄省曾
朝代：明
体裁：古风

玉衡旅危次，郊野气肃烈。行人指故山，昏晓不停辙。旅魂容易惊，长路多周折。谁谓金马门，不如崆峒穴。迂远非时才，寒姿不利热。长揖侯王前，偃蹇得无拙。蔼蔼松菊香，绕我岩下雪。凿得紫芝田，毛裘尚堪挈。
宝光寺同门生辈一首
作者：黄省曾
朝代：明

草暗芳阶色，风回绮树光。五霞薰席暑，一雨荐杯凉。酒意添山老，云心切向长。吾徒有朱凤，竹下任留将。
宝剑篇
作者：黄省曾
朝代：明
体裁：古风

宝剑在匣光不灭，银花皎皎绣成雪。有时长鸣思饮血，逾千年兮刃不缺。五霸更盟七雄裂，功名从前不可说。妩媚尊前借一刷，醉中呜呜口堪吷。指挥动日月，声价倾名都。龙额豹尾黄金涂，精飞泪泣照珊瑚。秋霜未落寒影寂，神锷一奋壮士呼。抹流电，瞬离朱。星光九点湛明珠，左提右挈谁与俱。腾江湖，薄牛斗。行逢汉天子，千载一骧首。衔灵觐龙光，上赐紫丝绶。穿青云兮入九重，顿挫乃在万乘手。际遇亮匪易，酬恩报主身何有。戮鲸鲵兮跨八极，寒芒霍霍妖祲息。崇平洛宴野无棘，尉陀绥绥，单于折翼。万乘高拱永无慝，归来奏未央，功成不受职。愿令四海常晏清，清庙丹书勒功德。
客中闻歌一首
作者：黄省曾
朝代：明

芳草王孙路，惊逢蟋蟀秋。听歌人下泪，把酒月临舟。云鸟随归翼，烟潮趁夕流。乡闺有思妇，此际想登楼。
客有好鹤者贻之以诗一首
作者：黄省曾
朝代：明

客有洲居者，飘然鹤与群。晓唼侵丹藻，秋飞乱白云。杖馀苔径候，琴半月床闻。作书虽不解，犹恐是苏君。
宴万都阃宅二首
作者：黄省曾
朝代：明

玉苑兰泉集，金陵缛馆招。露斯娱酌醴，霞际赏吹箫。紫旦倾文话，黄图谧远韬。酩馀看意气，麟阁待天宵。旷别欢求友，张樽武烈家。翠沉芳乐李，红剖雉亭瓜。凤岭浮炎蔼，龙城吐夕霞。枕经兼妙算，鲜尔握高□。
宴万都阃宅二首·其一
作者：黄省曾
朝代：明

玉苑兰泉集，金陵缛馆招。露斯娱酌醴，霞际赏吹箫。紫旦倾文话，黄图谧远韬。酩馀看意气，麟阁待天宵。
宴万都阃宅二首·其二
作者：黄省曾
朝代：明

旷别欢求友，张樽武烈家。翠沉芳乐李，红剖雉亭瓜。凤岭浮炎蔼，龙城吐夕霞。枕经兼妙算，鲜尔握高□。
宴俞光禄宅飨自毙象脯闻侍朝仪五十馀载矣二首
作者：黄省曾
朝代：明

南越当时献，充庭五十年。天房叨上豢，龙陛杂多贤。徒毙空瑶象，为珍秪御筵。如何髦约美，传向草茅边。作献殊云贵，居朝似所安。□藏那可得，丘徙任相看。致远能千里，残生当一餐。偶分南海味，为尔寄清叹。
宴俞光禄宅飨自毙象脯闻侍朝仪五十馀载矣二首·其一
作者：黄省曾
朝代：明

南越当时献，充庭五十年。天房叨上豢，龙陛杂多贤。徒毙空瑶象，为珍秪御筵。如何髦约美，传向草茅边。
宴俞光禄宅飨自毙象脯闻侍朝仪五十馀载矣二首·其二
作者：黄省曾
朝代：明

作献殊云贵，居朝似所安。□藏那可得，丘徙任相看。致远能千里，残生当一餐。偶分南海味，为尔寄清叹。
宴友人园一首
作者：黄省曾
朝代：明

凉月始临仲，园亭启宴杯。客逢皆故好，花对即新开。江鲤为林馔，朱霞趁客怀。秋风彫柳色，何得管中催。
宴客园闻乐二首
作者：黄省曾
朝代：明

访客淹芳地，张筵惬赏心。听箫疑有凤，看石似栖林。风转生凉吹，云流度薄阴。主人留片月，延我夕杯深。胜集张名乐，华轩有艳闻。别成单赴节，五合总流文。柳折全披怨，梅飘半落芬。始知扬妙曲，一奏可停云。
宴客园闻乐二首·其一
作者：黄省曾
朝代：明

访客淹芳地，张筵惬赏心。听箫疑有凤，看石似栖林。风转生凉吹，云流度薄阴。主人留片月，延我夕杯深。
宴客园闻乐二首·其二
作者：黄省曾
朝代：明

胜集张名乐，华轩有艳闻。别成单赴节，五合总流文。柳折全披怨，梅飘半落芬。始知扬妙曲，一奏可停云。
宴张户部高士轩迟月分韵二首
作者：黄省曾
朝代：明

爽澹郎官宅，银河泻不堤。同迟一片月，各就五言题。露竹摇秋纬，风堂响曙鸡。主人真爱客，不觉酩如泥。令节逢秋半，华筵启夕初。柏风清草阁，蛩露暖花除。杯白无归酒，盘青有继蔬。妒云遮不可，早巳烂东虚。
宴张户部高士轩迟月分韵二首·其一
作者：黄省曾
朝代：明

爽澹郎官宅，银河泻不堤。同迟一片月，各就五言题。露竹摇秋纬，风堂响曙鸡。主人真爱客，不觉酩如泥。
宴张户部高士轩迟月分韵二首·其二
作者：黄省曾
朝代：明

令节逢秋半，华筵启夕初。柏风清草阁，蛩露暖花除。杯白无归酒，盘青有继蔬。妒云遮不可，早巳烂东虚。
宴王绳武玉峰草堂一首
作者：黄省曾
朝代：明

爱尔金门彦，为家倚玉峰。旷区真特涌，百里此维宗。在昔传名岫，于今擅美封。气灵园羽异，山秀苑华秾。作沼通崖液，开堂写嶂容。旭春卿霭积，霞晚紫辉重。梵塔标池影，仙楼表宅踪。台疑登凤鸟，城似入芙蓉。卧榻成游具，閒居足眺供。平生泉石兴，于以策云筇。
宴虞山招真治来云阁荅邓子文度一首
作者：黄省曾
朝代：明

邓子儒林秀，婆娑六艺场。定居文学传，奚忝子游乡。古树藏云暗，空坛抱月凉。逢君十年外，樽酒意偏长。
宴韩子承宗葑溪草堂与刘时服
作者：黄省曾
朝代：明
体裁：五言排律

中丞高馆旧，公子翠屏开。曲水当门转，飞梁夹树来。花枝昼吐艳，水气暖生苔。乐意关啼鸟，閒情付酒杯。醉来白帻岸，时傍碧溪回。梦得新能赋，云霞费剪裁。
宿尧峰山寺一首
作者：黄省曾
朝代：明

华年来宝地，中岁扣香关。听鸟惟常集，栖云不待还。松宵风洒榻，湖晓气弥山。况有林间侣，霞镳喜共攀。
宿花岩
作者：黄省曾
朝代：明
体裁：古风

回磴临阴霞，抗步造浮云。前宫未及暝，来翠一何纷。宝景临台满，玉涧隔叶闻。冲虚恍无寐，冥寂魄自欣。凌晨挟远公，缘巅瞰江濆。扶摇摘星石，驯扰鸾鹤群。终然释害马，坐觉凡圣分。诸天跂予久，朅来庸惮勤。
宿迁蝗一首
作者：黄省曾
朝代：明

不见凤临国，惟看蝗蔽天。休尽草田麦，留炊茅屋烟。
宿镜湖怀贺知章一首
作者：黄省曾
朝代：明

镜湖没狂客，剡曲草徒芳。明月思当日，风流不可忘。仙人天宝上，夜台会稽傍。秪今千载里，谁是贺知章。
寄万民望总戎一首
作者：黄省曾
朝代：明

管密高牙建，参图燧鼓清。看花鳷鹊观，散马凤凰城。肘后探符秘，天涯念友生。金陵有美酒，百斛伫同倾。
寄伍长坦
作者：黄省曾
朝代：明
体裁：七言绝句

门前碧树护云沙，游子为官几岁华。正是春宵堪秉烛，海棠亭馆隔天涯。
寄吴泉亭驾部
作者：黄省曾
朝代：明
体裁：五言律诗

灯火摇江馆，寻思梦寐人。雁迷天际雪，梅阻楚南春。身与官俱病，名随道转新。新诗几千首，尽扫百家陈。
寄处州太守张叔载一首
作者：黄省曾
朝代：明

阮籍百步啸，谢公一两屣。素无廊庙情，渔戈好山水。春发来武林，西湖忽桃李。所共游把人，但爱孙与许。我友张季鹰，剖竹缙云郡。旗骖此地逢，流连吐高咏。乃于樽俎间，杨搉五马政。循良世所希，谓言卧清静。去驾南明軿，廉仁张化弦。雨露洒炎日，桑麻歌晏然。遂使十县民，一朝釲苛烟。往代方治平，召杜不足前。我欲观美俗，兼之天台约。秋风吹愁生，贫病在园壑。每于绿琴中，飞鸿叹离索。相期莺花时，访子少微阁。
寄孙太初一首
作者：黄省曾
朝代：明

孙博银台贤，五行弄林虑。几时藏王壸，今日见琼树。示我仙人篇，飘飘玄洲趣。采铅笑攀龙，餐芝访赤松。桃花如鲁女，流电悲茅濛。云从叔卿游，跨鹿遥相待。振衣啸南山，濯足向东海。谓我似曹李，雅调陵开元。山水遇知音，向君鸣素弦。君游武陵时，西湖卧静慈。长揖傲方伯，高谈偶名缁。宿昔怀青氛，欻然幸来兹。邂逅各倾倒，相见恨不早。终期同君游，华山拾瑶草。
寄文待诏
作者：黄省曾
朝代：明
体裁：七言律诗

湖外寻湖山外山，与君无事共乘閒。高追牛女百重巘，伏抚芙蓉千涧湾。白石采芝留客饭，绿萝悬榻看云还。羲皇上世由天鬻，不用丹砂自铸颜。
寄朱参议子纯一首
作者：黄省曾
朝代：明

金版深钩讨，珠爻远赞寻。早龄龙籍挂，仁牧虎符临。乔德栖春雉，祥风鼓旦琴。宪章昭法管，戎秩体官箴。九品铨为掌，三年镜作心。砺身称国器，履道映儒林。岳分聊作屏，台望伫为霖。藉尔南鸿羽，因风慰好音。
寄汪给事子宿一首
作者：黄省曾
朝代：明

念尔黄门客，悠然紫峤人。一归双鬓绿，五别百花新。毛传开多士，曾田养老亲。吾持一片鲤，遥寄若耶津。
寄王太常履约
作者：黄省曾
朝代：明
体裁：七言律诗

天边鸿雁真稀阔，袖里鱼笺久不磨。秋日澄江采菰米，燕山明月梦朝珂。中华正朔今弥远，九译蕃书觉更多。但取一身当殉国，越城休问旧烟波。
寄羽士朱秋蟾
作者：黄省曾
朝代：明
体裁：五言律诗

道隐甘虚寂，松窗曾共栖。夜听笙学凤，朝见鼎生霓。望月双桐远，怀云古洞迷。法成能跨鹤，何日下青溪。
寄茅山董鍊师一首
作者：黄省曾
朝代：明

师住华阳洞，别来音寂寥。餐霞还妙质，将见大椿彫。鹤举丹成日，鸡飞垆变朝。王乔倘携侣，举手为相招。
寄郑启范御史一首
作者：黄省曾
朝代：明

久郁阳翘望，归舠惜已过。一方同未得，四蹙感如何。豸斧番栖钓，金华且狎萝。仕淹心不竞，道卷节难磨。九折违官险，重溟出宦波。竹书榴洞把，鸾酌凤山酡。至德知无择，全身本自多。南鸿飞九月，聊以寓离歌。
寄高公次副使二首
作者：黄省曾
朝代：明

吴台花鸟数惊新，遥忆朱轮金马春。怀绶张乔黔俗变，校书刘向？夷驯。十年剧恨无书雁，万里宁忘有故人。不谓到今难觌面，向来真易别江津。有弟双飞入凤池，芬芳华萼照连枝。茅山访道今何似，瓦屋栖云旧有期。作赋相如犹自懒，还丹葛稚笑何迟。仙凫一去无由见，唯有栽花似昔时。
寄高公次副使二首·其一
作者：黄省曾
朝代：明

吴台花鸟数惊新，遥忆朱轮金马春。怀绶张乔黔俗变，校书刘向？夷驯。十年剧恨无书雁，万里宁忘有故人。不谓到今难觌面，向来真易别江津。
寄高公次副使二首·其一
作者：黄省曾
朝代：明
体裁：七言律诗

吴台花鸟数惊新，遥忆朱轮金马春。怀绶张乔黔俗变，校书刘向�夷驯。十年剧恨无书雁，万里宁忘有故人。不谓到今难觌面，向来真易别江津。
寄高公次副使二首·其二
作者：黄省曾
朝代：明

有弟双飞入凤池，芬芳华萼照连枝。茅山访道今何似，瓦屋栖云旧有期。作赋相如犹自懒，还丹葛稚笑何迟。仙凫一去无由见，唯有栽花似昔时。
寒芦落雁渔舟图一首
作者：黄省曾
朝代：明

吴榜暮乘凫，寒流漾碧湖。青山声入雁，绿水影含芦。月下看联集，云中闻断呼。故人天末在，寓有尺书无。
寓别陈石亭侍讲
作者：黄省曾
朝代：明
体裁：七言律诗

黄花径里君迎我，桂子香中我别君。倦客光阴聊戏墨，晚年情境莫深文。雨来多放樽前竹，屐过仍留石上云。髯老锦衣园第近，漫追啼鸟抚江濆。
寓大佛寺一首
作者：黄省曾
朝代：明

烟装恣冥览，浪迹拟云孤。地迥栖金寺，天春弄玉壶。闭门常卧岛，伏槛日临湖。时讶朱轮客，花林问隐夫。
寓大石佛院绿竹北轩一首
作者：黄省曾
朝代：明

矫仲偃崖室，禽庆谒名岳。敕事澹无役，行泥何不乐。暖春振霄褐，岧境蹑云屩。性冲驾奥林，神夷选清壑。于此绿篁阴，乃有金园阁。南湖晃萦㵝，北岭迤绵络。霁怀对禅解，玄心弄鸟雀。万物览参㘩，一得观并作。息宴顿游辔，琴书聊尔托。
寓楼七夕
作者：黄省曾
朝代：明
体裁：五言律诗

玉树歌清夜，金风吹早秋。迎仙列桂节，试巧上针楼。星幕疏萤缀，花筵积露浮。朱门天漏切，行旅数宫筹。
对竹轩下一首
作者：黄省曾
朝代：明

山人种竹当清轩，攀弄脩篁心洒然。春摇红日醉芳醑，夜扫明河横素弦。泠风萧飒听来好，翠影婵娟对可怜。平生制得玄洲曲，借尔吹箫秦女边。
寿文徵仲待诏一首
作者：黄省曾
朝代：明

艺林早擅文章誉，百日辞官卧一丘。中禁编摩天上载，右丞词翰世间流。生年七十誇今得，礼乐三千羡独收。近日绣衣增表建，高阳名里耀邦州。
寿蔡霞山方伯司勋乃尊也
作者：黄省曾
朝代：明
体裁：五言排律

北阙贤劳久，南山暮景长。神驹方远驾，老凤恣高翔。座上招蓬岛，门前是石梁。仙翁金铸骨，嘉树玉流香。白石煮琼髓，黄精斛稻粮。引车苍鹿秀，捣药绿瞳方。廊庙思弘景，天书问子房。冰桃东海至，六月羽卮凉。
将过越城桥访治平寺
作者：黄省曾
朝代：明
体裁：七言律诗

三江涨满五湖平，六月楼船到越城。鼓在白云知寺近，缆移青岸觉鸥轻。暖思脩竹分茶灶，美爱荷花玩水程。石壁松堂应不改，却疑苔藓漫题名。
小凿荷花正面池立迟启宏同观不至赋而去
作者：黄省曾
朝代：明
体裁：五言律诗

朱华四尺长，绿盖倏齐光。喜凿山为沼，俄惊竹上堂。岂非湖四面，宛在水中央。久立微风动，幽馨袭我裳。
小岁日大云禅房听琴作梅花弄一首
作者：黄省曾
朝代：明

岁纪巳言迈，空持白雪名。谁知祗树里，忽有梅花生。一抚客心霁，再弹山月清。何当坐幽阁，为写幽兰情。
小暑日张月鹿何叔皮至馆
作者：黄省曾
朝代：明
体裁：五言律诗

朱光下檐隙，绿影荡帘间。鱼沼平翻藻，龙城曲抱山。升霞久延伫，挹翠共乘閒。新霁从曛黑，天河照马还。
少宗伯崔公子钟致书币香仪吊慰志感一首
作者：黄省曾
朝代：明

崔公邈邺台，黄生寄吴壤。未瞻琼瑶色，尝接鸿雁响。丈夫意气合，四海即吾党。岂曰形面交，共以心期赏。岁阑擢南服，煌煌宗伯长。闻之怡我衿，谓当驱车访。人事懊不齐，母氏去慈养。哀庐无酬荅，画扇有啼怆。公良悼此戚，仪物贲堂愰。吊言何殷勤，长跪启灵爽。葬有千里会，此谊古贤上。永抱刻骨情，耿以佩诚飨。
少宰钟石费老先生朝贺
作者：黄省曾
朝代：明
体裁：五言排律

温诏传天喜，欢声率土长。尧阶开景曜，舜海仰重光。少宰虔趋贺，群绅肃表章。青旗当道路，画戟破冰霜。瓜瓞歌方恊，熊罴雅载扬。芝函陈玉几，鱼佩染炉香。宝敕卿先捧，金钱宴共尝。万年图历远，九庙本枝强。旧学经闱久，申公世德芳。东朝难避选，夙望简吾皇。
少岁行一首
作者：黄省曾
朝代：明

少岁英豪情跌宕，闭迹狂歌隐青嶂。两屦常随巢许傍，寸心直到羲皇上。每攀凉月夜峰登，屡泛桃花春水漾。一室惟悬短木床，四时只挂麻絺帐。买钓无心稚子垂，种田有酒山妻酿。瑶草时时近玉箫，白云往往吹龙杖。自爱卢遨八极游，世人莫识逍遥状。
尧峰山寺一首
作者：黄省曾
朝代：明

尧峰天上表香台，寂历松山选胜来。三岭将云迎客度，五湖披岛待樽开。灵池习坐依芳草，觉殿谈禅闭绿苔。为语洞庭仙峤日，迟回莫以赏心催。
山中夜集一首
作者：黄省曾
朝代：明

红烛山楼泛玉杯，清衿特为高人开。白云似傍紫岩驻，明月解入青林来。此夕欢留琥珀枕，平生爱觅金银台。酒酣拂麈不能巳，玄谈各吐云霞怀。
山亭下鸥鹭一首
作者：黄省曾
朝代：明

玉鹭霜鸥湛羽仪，云波日影泛参差。清湍啄蔓寻常见，碧渚群游何所思。雾击风抟那可得，江妃素女自相随。乾坤秋色孤亭暮，对汝悠悠动远悲。
山僧以枸杞椒芽初笋为肴饭我一首
作者：黄省曾
朝代：明

芳椒采自青岩细，神杞求之紫洞新。谓道郤超斋一五，竞将山蔌供山人。
山妻以老子拔白日去予皓发一首
作者：黄省曾
朝代：明

非关畏迟暮，非欲斗芳年。秪恨春风日，翻无碧草妍。玉丝金镊断，仙诀美人传。且待还丹后，当回宝镜玄。
山姬行一首
作者：黄省曾
朝代：明

山姬二八来我家，鬓有青云脸有霞。身上曾无片罗绮，空令颜色娇如花。竹间蓬户未尝厌，宝镜蛾眉时自誇。向平若觅仙丘去，载尔青山黄鹿车。
山居一首
作者：黄省曾
朝代：明

几月山中住，清幽意不哗。衣裳成草木，谈语半烟霞。屋壁生云气，窗虚堕竹花。渔源倘探入，将谓避秦家。
山行
作者：黄省曾
朝代：明
体裁：五言律诗

登高换屐忙，云气惹衣裳。裹茗思泉寺，听莺觅竹房。鸟衔梅蒂落，雨放蕨苗长。三月过三十，青林渐隐藏。
山阴与陈太守季昭同泛镜湖览秦望少微诸山月上归一首
作者：黄省曾
朝代：明

海日生秦望，山云涌少微。南湖浮画舫，初著暮春衣。草色天际合，桃花镜里飞。澄波三百里，新月共沿洄。
山阴郡守南子大吉招饮大观堂一首
作者：黄省曾
朝代：明

岩半标公署，冰心掩阁寒。为歌青嶂里，听讼白云端。仙吏真成隐，山城易集鸾。邀宾化行日，清把玉琴弹。
山阴陈鹤有七载之别抱痾既瘥来顾草堂惠我绮箑古篇赋此以荅一首
作者：黄省曾
朝代：明

越柳昔悲折，吴樽今喜开。扇遗灵月至，诗惠凤珠来。黄鹄将心换，丹砂夺鬓回。相逢七年外，文酒各频催。
岁暮萧斋琴兴一首
作者：黄省曾
朝代：明

白雪纬雕琴，阳春候适临。咏兰游圣操，弄绮挹文心。水解流花沼，山疑傍竹林。五云方聚宅，孤月正窥襟。穆以扬歌玉，哀其夺赋金。性閒弹复理，曲妙引重寻。和畅迎时惠，凄清恋岁阴。嵇生解优德，鼓取报知音。
岁暮述志二首
作者：黄省曾
朝代：明

山人俶傥胡为尔，白发雄心未云巳。杖头不挂五铢钱，琴上惟怀一千里。绿酒愁邀好月开，长歌傲对高云起。明岁当寻五岳游，安能郁郁常居此。扬雄草玄闭环堵，夜夜青藜徒自苦。荒径三条翳草莱，仙经一帙披龙虎。綵绶浮云昔巳看，黄金北斗何须数。世务纷纷不可干，寸心独抱羲黄古。
岁暮述志二首·其一
作者：黄省曾
朝代：明

山人俶傥胡为尔，白发雄心未云巳。杖头不挂五铢钱，琴上惟怀一千里。绿酒愁邀好月开，长歌傲对高云起。明岁当寻五岳游，安能郁郁常居此。
岁暮述志二首·其二
作者：黄省曾
朝代：明

扬雄草玄闭环堵，夜夜青藜徒自苦。荒径三条翳草莱，仙经一帙披龙虎。綵绶浮云昔巳看，黄金北斗何须数。世务纷纷不可干，寸心独抱羲黄古。
平凉歌一首
作者：黄省曾
朝代：明

予闻秦陇地，山水秀中华。北落人烟近，羌夷笑语哗。仙人迷宝砦，边士戍莲花。谁在崆峒里，幽栖餐紫霞。
并南峰后攀风篁岭酌龙井泉览神运片云二石一首
作者：黄省曾
朝代：明

旭舆缭金滩，晨坞罙绿阙。寥阒灵异乡，荒䀛遁沦辙。穹林隐天崇，纡涧洒流折。中屦都澹清，耳目亦瑩澈。嶕升揽英颢，崒止轶埃壒。风篁伫新郁，龙泉饮古渫。萧楼始一跻，妙石得双阅。霄中仙掌抗，霞里片云揭。迹閟丹鲤藏，事往银简灭。恨不总羲辔，处此玩恬悦。
并南峰后攀风篁岭酌龙井泉览神运片云二石一首
作者：黄省曾
朝代：明
体裁：古风

旭舆缭金滩，晨坞罙绿阙。寥阒灵异乡，荒䀛遁沦辙。穹林隐天崇，纡涧洒流折。中屦都澹清，耳目亦莹澈。嶕升揽英颢，崒止轶埃壒。风篁伫新郁，龙泉饮古渫。萧楼始一跻，妙石得双阅。霄中仙掌抗，霞里片云揭。迹閟丹鲤藏，事往银简灭。恨不总羲辔，处此玩恬悦。
庆寿僧房集蒋子云薛君采文徵仲王直夫分得偏字
作者：黄省曾
朝代：明
体裁：五言律诗

幽径停骖偶，禅房曳屧偏。苑西花雨夜，河北麦秋天。岸帻陪挥麈，携灯照促筵。月光松际动，临发更留连。
庐山吟一首
作者：黄省曾
朝代：明

我闻匡庐山，西峙宫亭湖。少读神禹经，昔为天子都。背岷南来几千里，巍峰秀出名香垆。石镜孤圆照阊阖，屏风九叠开蓬壶。盘霞错日气熣灿，天鸡紫凤鸣相呼。匡君腾游太清境，空留碧汉青山影。冬春不断霜雪光，昼夜常看二轮景。天池犹馀慧远芳，莲花宛种仙人杏。长风自昔吹二龙，明月当时照三隐。予也萦怀十馀载，披图萧爽心泠然。行当骑鹿芙蓉顶，长啸支矶玉女前。
庚辰冬日读太平御览屡得蝴蝶乾翅座生云古人常采辟蠹因摇笔纪兴三首
作者：黄省曾
朝代：明

色讶桃花片，香知蝶翅乾。但求仓简固，谁惜凤车残。细草飞难脱，轻枝集未安。如予任销蠹，留取点幽栏。何处求春蝶，芬芳著简编。竹枝无个个，花蕊少翩翩。毕命全文字，缘人久岁年。恐收庄子梦，清把意凄然。片片春风小，飘飘百草低。多疑朱网得，香莫美人携。春满游无奈，花繁意共迷。故令轻薄影，一一伴封题。
庚辰冬日读太平御览屡得蝴蝶乾翅座生云古人常采辟蠹因摇笔纪兴三首·其一
作者：黄省曾
朝代：明

色讶桃花片，香知蝶翅乾。但求仓简固，谁惜凤车残。细草飞难脱，轻枝集未安。如予任销蠹，留取点幽栏。
庚辰冬日读太平御览屡得蝴蝶乾翅座生云古人常采辟蠹因摇笔纪兴三首·其三
作者：黄省曾
朝代：明

片片春风小，飘飘百草低。多疑朱网得，香莫美人携。春满游无奈，花繁意共迷。故令轻薄影，一一伴封题。
庚辰冬日读太平御览屡得蝴蝶乾翅座生云古人常采辟蠹因摇笔纪兴三首·其二
作者：黄省曾
朝代：明

何处求春蝶，芬芳著简编。竹枝无个个，花蕊少翩翩。毕命全文字，缘人久岁年。恐收庄子梦，清把意凄然。
庚辰迎春日金果晚翠楼小集一首
作者：黄省曾
朝代：明

青苑迎东气，朱楼衔午杯。竹筵逢早集，山日属春开。入岁翻年惜，怜时作世哀。吴宫杨柳色，行见碧条回。
度栖霞岭戾止乌石峰禅居一首
作者：黄省曾
朝代：明

灵扉瞻五覆，纡岭迈三沓。既瞩远川绕，亦盼近山合。泄霭尽幽泛，度鸟举清荅。闻此绝世岑，栖有息心衲。即耸搆弥楼，于奥缔香榻。惠日清照临，慈云■吐纳。巑巑玉林映，岩岩翠屏匝。烦想静流涤，朗咏自摛发。
康德函书至一首
作者：黄省曾
朝代：明

凤署扬裾客，司文炳孝朝。甲科三第首，十妙十中翘。旧史辉彤述，前林播藻谣。直丝挥斥早，荒径灌栖饶。位薄名逾大，龄芳鬓巳彫。诵言时挹抱，传德每钦标。忽惠秦河雁，思乘浒业轺。二金叨式利，千里不云遥。会晤知何日，孤琴待尔调。
廉石吟一首
作者：黄省曾
朝代：明

骢马台前一片石，千载犹含郁林色。当时玉度凛归舟，此日高风播南国。世人作官多好金，青凫白撰无厌心。君不见子孙转眼即销尽，能如此石留于今。
开元寺礼二佛一首
作者：黄省曾
朝代：明

双林感传士，七池景刘贤。超最阐王铭，弥穆抒扣篇。前英昭厉拔，后业警缚绵。沈掉排两情，光朗彻万边。迷云慧衿开，世网耀目捐。赤晷无迟镜，绿杨有新烟。言投远公侣，湛意坦址前。高缁集宝树，灵会启上诠。稽匝殊妙尊，忏谢劫累愆。贲园抗清步，咸舌吐胜宣。群相不靡怀，金津亮此褰。
张仪部觞予朝天宫西山道院一首
作者：黄省曾
朝代：明

绿殿枕丹丘，珠台启宴游。雨飞仙观午，云入冶城秋。青鸟临杯语，长江抱席流。国华偕上彦，西日任淹留。
张子言方游海印问寺前荷花
作者：黄省曾
朝代：明
体裁：五言律诗

香阁千林霭，冰池十丈莲。水流天阙镜，花涌佛宫烟。海岸知缘断，鸥房但梦悬。客游方病渴，乞与碧筒圆。
张晓川吴慎斋二选部以酌过舍奉谢
作者：黄省曾
朝代：明
体裁：五言律诗

马穿官巷柳，风急上林莺。朝雨到门歇，春莎委佩轻。茶敲别院杵，酌动越乡情。客散江烟冷，青山只对城。
张湾发舟一首
作者：黄省曾
朝代：明

驱马谢长安，言遵路水干。初于驾帆日，即起迨家欢。吴日悬归思，燕云送旅餐。王孙芳草绿，随路得行看。
归自京口舟中读青华秘文一首
作者：黄省曾
朝代：明

江览意仍馀，舟行向碧虚。四空连物色，孤影入樵渔。流水送归兴，白云看道书。平生紫霞想，去矣欲飘如。
当弩渝新福歌一首
作者：黄省曾
朝代：明

光华舜日，烂熳尧云。照帝紫极，覆帝彤庭。左之礼造，右之乐兴。神武龙飞，海内康宁。
往冬母氏奄弃大司马原明湛公釐守南都遣书吊慰感激成篇一首
作者：黄省曾
朝代：明

何平白首慕，张景在孺惇。母子本天爱，哀毁何足论。自从往冬来，抱疚闭文园。绿酒不能御，强勉进麋餐。肤末向柴稿，仅尔载营魂。谁能问穷巷，风木自晨昏。司马青云上，千里使相存。洒涕扣灵席，诏我泉下萱。华灯炳清幕，旨醴上虚尊。
徐河雨一首
作者：黄省曾
朝代：明

炎谷风为驭，阳台雨更来。但滋愁泪落，不吹乡梦回。
循宗镜阁左登南屏山顶披险西讨一首
作者：黄省曾
朝代：明

回山肖郛郭，佳秀荡游心。北栖懑不足，南峭引遐寻。摛云生新彩，响鸟变兰音。涾？出霄瞰，表里尽高临。情来畅无际，奇辏领不任。攀崇复希峻，在窈重怀深。前探后丽掩，左越右玮沈。湖状改遵岭，烟华异观林。樵人时谂蹊，仙陬屡憩阴。但可寄冲想，聊复弄丘琴。
循宗镜阁左登南屏山顶披险西讨一首
作者：黄省曾
朝代：明
体裁：古风

回山肖郛郭，佳秀荡游心。北栖懑不足，南峭引遐寻。摛云生新彩，响鸟变兰音。涾�出霄瞰，表里尽高临。情来畅无际，奇辏领不任。攀崇复希峻，在窈重怀深。前探后丽掩，左越右玮沈。湖状改遵岭，烟华异观林。樵人时谂蹊，仙陬屡憩阴。但可寄冲想，聊复弄丘琴。
忆华玉顾公一首
作者：黄省曾
朝代：明

忆昔游京国，秋风逢顾琛。试言青琐客，谁似白云心。对面松桂气，听歌山水音。不知千里驾，何日访嵇林。
忆缥缈峰下二涧一首
作者：黄省曾
朝代：明

秀崿灵泉白绮浮，云中玉酒如瀛洲。山澄碧气与人汲，天借银河当户流。紫涧桃花饮麋鹿，春风瑶草煎琳球。王乔思汝解焦渴，闽海将乘兰梓舟。
志内
作者：黄省曾
朝代：明
体裁：古风

曳泥终无累，县解不受刑。能开玄室光，常得游广庭。夕月玉镜白，朝花芙蓉青。光景不自爱，嗜好失性灵。阴阳何荏苒，兰卮属初馨。微和畅玉色，夕醉朝已醒。君爱南山涧，予乐北郊坰。朅来从所之，杖屦时一停。
志外
作者：黄省曾
朝代：明
体裁：古风

生受明主知，红颜游舜廊。吐气干云霄，顾盼承辉光。重重侍中貂，累累金银章。出入青琐闼，托籍椒兰房。恩多不知荣，意极生悲伤。青葱玉阶树，不能待秋霜。
怀五岳五首 其一 嵩岳
作者：黄省曾
朝代：明

太室登封地，言携宝镜求。云笙过子晋，星鹤下浮丘。石髓春杯服，仙床夜枕留。箕山知不远，兼得访巢由。
怀五岳五首 其三 华岳
作者：黄省曾
朝代：明

翠壁五千仞，山经昔所论。不愁攀铁锁，深欲倚云门。日月双崖照，星辰万壑翻。修羊悬石榻，时啸洗头盆。
怀五岳五首 其二 泰岳
作者：黄省曾
朝代：明

东岱摽秦观，遥空青未休。鸡鸣看日出，策秘想函求。雾阙中天峻，黄河足下流。稷丘君若在，吾与拥琴游。
怀五岳五首 其五 恒岳
作者：黄省曾
朝代：明

玄岳留青塞，迢遥未得攀。虎风吹桂绿，龙月照芝斑。棋石春台静，琴空暮岭閒。毋禽烦报语，行觅雁门关。
怀五岳五首 其四 衡岳
作者：黄省曾
朝代：明

紫带潇湘水，青高翼轸天。五峰摇素月，九井散灵烟。玉髓春山好，金芝福地偏。南巡无舜辙，花路想依然。
怀五岳五首·嵩岳
作者：黄省曾
朝代：明

太室登封地，言携宝镜求。云笙过子晋，星鹤下浮丘。石髓春杯服，仙床夜枕留。箕山知不远，兼得访巢由。东岱摽秦观，遥空青未休。鸡鸣看日出，策秘想函求。雾阙中天峻，黄河足下流。稷丘君若在，吾与拥琴游。翠壁五千仞，山经昔所论。不愁攀铁锁，深欲倚云门。日月双崖照，星辰万壑翻。修羊悬石榻，时啸洗头盆。紫带潇湘水，青高翼轸天。五峰摇素月，九井散灵烟。玉髓春山好，金芝福地偏。南巡无舜辙，花路想依然。玄岳留青塞，迢遥未得攀。虎风吹桂绿，龙月照芝斑。棋石春台静，琴空暮岭閒。毋禽烦报语，行觅雁门关。
怀徐学士兼订林屋之游一首
作者：黄省曾
朝代：明

见说焚鱼徐学士，青山黄卷卧烟萝。蓬台日月论里久，花径云霞染翰多。兴在五湖时放棹，家无十里不鸣珂。金庭仙宇吾将觅，鹿驾邀君一共过。
怀方元你一首
作者：黄省曾
朝代：明

忆昔论交密，经时觏面稀。恨随吴草积，心绕越台飞。岁月愁衔酒，蓬蒿病掩扉。遥传郯山客，精舍欲相依。
怀母氏一首
作者：黄省曾
朝代：明

荀顗承欢宛北堂，何平号慕忽灵觞。百年母德初辞眼，一诀慈言转断肠。干禄未能娱晚暮，虚名岂得慰荒凉。古来风木无穷泪，荼苦那堪到我傍。
怀玄秀楼十二景
作者：黄省曾
朝代：明
体裁：古风

三星皆笔垒，少湖真墨池。正月兰蔼息，东风吹鬓丝。梅香梦中化，夭桃帐前起。燕子掠绿莎，衔絮落乌几。青岩结紫雾，渌水隔梨花。沙鸟一行起，连天白雪斜。四月不见湖，但见萍草绿。细雨林膏香，莺声乱百谷。新鱼吹香藻，蝴蝶过东家。南山忽不见，斟酒送馀霞。山高暑不来，雨足云常绿。芙蕖过水香，鸳鸯对窗浴。新秋雕胡熟，玉鸟满碧湖。高云荡石壁，远水接蘼芜。菱歌何宛转，抗馆常逍遥。中庭月华满，桂子云端飘。远岩枫叶丹，近水萍花白。霜菊既临觞，秋兰复蒸席。临池了道经，移琴拂乌几。前湖玉鉴开，西山白云起。树红山果尽，田白水云深。灯起渔归岸，天寒鸟噪林。空闻雪里香，不见腊前色。林空待鸟归，山高抱霞息。
怀皇甫子安蔡子木一首
作者：黄省曾
朝代：明

去年春日君看我，今岁逢春我忆君。可柰长安瞻近日，徒令三径赋停云。凤凰北览迢迢隔，鸿雁南来一一闻。旷远同心叹如此，天涯应傍惜离群。
怀蔡子木王维祯二大行
作者：黄省曾
朝代：明
体裁：七言律诗

南冠我客燕台久，二妙乘春发使轺。雪后岱宗开日观，花边候馆插鸡翘。清尘不染骅骝足，锦翼齐誇翡翠苕。莫道故乡相见易，两年芳草碧空遥。
怀顾全州
作者：黄省曾
朝代：明
体裁：五言律诗

忆别长沙客，犹惊帝里尘。霜飞两地月，草结百蛮春。旧赋传鹦鹉，新诗得素鳞。东归红日近，直道岂难伸。
思田园·其四
作者：黄省曾
朝代：明
体裁：古风

卮酒临高轩，日暮多风尘。仰见吴门月，不见吴门人。他乡促新节，异俗为相亲。飞鸟恋故园，游鱼知旧津。悠悠长途子，不愧羽与鳞。西风触琴瑟，弦急多悲辛。
悼妇篇一首
作者：黄省曾
朝代：明

忆昔稚龄时，婉娈在母傍。嬉戏太无赖，日读书百行。我祖长安归，新谢尚书郎。爱我弄提携，常侍楼中央。苍颉承绪言，口口应荅将。祖欢谓我父，成则不可量。何不选高门，窈窕与颉颃。父荅吾祖言，婚姻久较商。东家有女子，金玉纷纵横。家无读书士，四德恐不臧。西家有女子，贵列八座行。势焰可薰天，他日傲姑嫜。独有俞家女，世族故所详。司寇乃厥祖，紫极效勤王。耽耽卫帝居，名在竹帛扬。内修清且洁，其母蔡氏娘。年与孙齐埒，楣阀况相当。不敢自擅主，请问大人行。吾祖荅父言，汝谋良已长。便可纳镮钗，嬿婉定其祥。由此附丝萝，十八登我堂。是时正月五，户户悬灯光。黼帐粲流苏，芳褥累华床。四斜毬文格，叠胜睒霝窗。雕彩流杯渠，垂帖何辉煌。厨箱绮幕带，皆绣双鸳鸯。锦衾二十四，面里色俱阳。鹧鸪琥珀枕，氤氲郁金香。玉佩鸣珊珊，合卺宴兰房。上服翡翠衣，下曳孔雀裳。髻戴凤翘冠，耳耀明珠珰。佳时缔偕老，琴瑟翕而张。三朝谒祖庙，姑舅奉茶汤。仪止何安徐，淑性且柔良。父母喜相谓，新妇不寻常。由今占后来，吾门当吉昌。十九生一女，二十得男儿。乳媪失料理，妇自怀裹之。婴少多病患，痫疡兼疮瘰。吾妇多辛苦，忧煎无间时。蓬首垢形容，襁褓不得离。晓腹至明灯，晚抱迨晨鸡。儿啼妇不宁，儿妥乃欢愉。寸寸手中长，宛至讽典书。吾年日以迈，吾家日以衰。父母令分爨，别各举烟炊。妇乃司中馈，种种各有规。膳给尊卑飨，方敢食其馀。惜米白玉粒，视薪珊瑚枝。躬理蚕与麻，粗帛当襜褕。吾志乐交游，终日集冠裾。俎豆出纷纭，烹治适其宜。传觞或淹久，未尝有告疲。吾友归万里，途穷无费赀。吾与妇谋言，遂解绛罗襦。吾言友搆疾，求药叹囊虚。妇脱金戒指，一双俾我遗。吾妇常致词，劳瘁不敢辞。倘子在青云，愿勿相捐违。吾与吾妇言，贫有古人师。梁鸿及孟光，闭户同餔糜。达则又望子，令德助僖羁。譬彼比翼鸟，无地不双栖。宁知遭阨运，蹉跎为老儒。日把鲁叟经，沦落坐茅茨。有时对鸾镜，慨昔朱颜移。吾妇来慰言，君子何不思。人生如惊电，揣控有几时。当乐不为乐，日月不我迟。自我入子门，见子但勤劬。笥无五铢钱，架有万卷书。晨暮不昂首，寒煖未扬眉。冬垆不得爇，暑扇不暇挥。握笔撰文章，秩秩动声誉。公卿并来顾，车马问绳枢。英俊相寻游，骐骝同所归。子名非不扬，奈何命禄奇。何不顺苍天，高隐苏台隅。予时荅妇语，子言诚令图。岂固乐尘埃，父母恐不怡。屈意承亲志，低首事跄趋。抗念猿鹤问，他人安得知。有时谢污辱，洒然清冷居。有子同襟者，何殊老莱妻。携手向青山，终乘白鹿车。此愿良未遂，光阴迅奔驹。女有婉娩德，年纪又当笄。吾妇向我言，可以应于归。昔日嫁时装，髹饰悉与之。桃夭忽以及，母女泣相持。膝下娱提挈，爱如掌中珠。一朝远父母，不得留中闺。虽云咫尺间，勿道非生离。女归固以时，家祸忽来兹。丙载丧我父，草草迫桑榆。五内痛崩裂，哀恨何时舒。妾子名玄龄，聪慧实所希。一月在妇怀，妇爱如亲儿。鞠育至三岁，短促夭而徂。临逝遗我妇，双双橘荔枝。妇痛幼儿亡，饮食但悲思。缠绵生痾疚，药饵仅支持。肤革转销亡，肌貌渐黄萎。经岁床榻间，惟有悲叹吁。吾儿心皇急，匍匐治方医。时工无扁鹊，疗剂谬差迷。一日妇向我，哀哀吐悲言。自昔嫁郎君，望子第高官。妾得被荣华，白发共愉欢。谁期辰安在，与子守困寒。禅褠聊蔽掩，糟糠亦不厌。富贵不能待，今当逝黄泉。言讫泪如霰，相对涕涟涟。又谓有男儿，子教为诸生。今年已弱冠，曩聘顾氏婚。早速完室耦，迨我尚生存。旬月如可延，庶伴一寒暄。无令不得面，抱恨向幽冥。予因举其仪，新妇娶在门。扶羸起往来，慈抚殷复敦。踰冬及春暮，疾势剧愈增。含悽向予言，谓命不可度。我死归重渊，谁当理家务。子不素闲习，安知斗筲数。内事无统纪，异日当念我。瑶闺不可虚，愿子早他娶。独有儿与妇，前晚恐不顾。子其慎看待，慰我在丘土。吾荅吾妇言，汝且勿作苦。若果朝露先，吾必不相负。皇天照鉴之，言罢泪如雨。侵寻至仲夏，佳辰过端午。初十妇之诞，强起梳发缕。婿女及男妇，两两献鞋履。吾与并受之，酌言祝黄耇。吾妇酒不胜，劝饮一半口。荏苒又旬馀，神懆谅不久。上与吾母诀，言言愧箕帚。自到我姑门，不能事甘滫。娶妇本防老，至老不得有。呜咽作哀啼，寻复呼外母。生女冀送死，凋零随蒲柳。女道不得终，死恨心不朽。下与吾儿诀，未言泪珠溜。养汝受万辛，期见挂组绶。鬼录来催迫，不复为汝母。吾言弗能再，肠断如割剖。六月朔之夕，进粥犹小缶。漏鼓及二更，炎天移北斗。妇称心痛急，起坐双坠肘。呼我倚床箦，死别执予手。目瞪不得言，儿女泣环守。予泣谓妇言，母苦恋缠纠。儿女予爱怜，子勿顾身后。妇犹耳听之，向我再点首。奄然竟长寝，迁次置前牖。骨肉哭喧喧，即木时在酉。吾儿恸欲尽，擗踊厥倒仆。吾谓吾儿言，尚当念汝父。吾母把灵衣，皓发哭旋走。平生言笑堂，张帷奠题柩。儿女焚纸钱，再哭再复抖。一七悲奈何，七七转眼过。秋风吹素帱，莽莽云崔峨。游尘栖筵几，冒汝旧绮罗。我自他乡归，空床悄垂绥。有语向谁陈，玉颜不可呼。岂独象簟单，形影何太孤。有肴不在盘，有酒不在壶。临御不能餐，宛对又虚无。梦寐虽见之，寤言不得俱。黯惨日销魂，泪尽血已枯。援毫写悲衷，声声达泉途。哀长故难宣，不得竟此歌。
悼孙子一元一首
作者：黄省曾
朝代：明

迹喜苕溪僻，栖方西塞深。客能怡酒德，妻与乐山心。徵士碑看纪，莱波梦忽侵。至今超旷意，犹得想孤琴。
悼孙翁艾一首
作者：黄省曾
朝代：明

孙登长啸者，泉石托游盘。广诀窥能受，庄书借得看。养年霞作饵，遗世鹖为冠。今日星河上，悽瞻处士寒。
悼室人苏氏五首
作者：黄省曾
朝代：明

一日罢容辉，香灵何处归。月尘梁匣镜，云弃楚台衣。笑閤成啼室，雕房改素帏。桃花零艳色，疑和尔魂飞。诀泪写长河，思心耿奈何。嘱音珠比惬，闺美玉方多。芳草愁香黛，春风怨绮罗。十年桃李态，回首作东波。巢幕燕初新，流苏帐巳尘。泪怀心易落，身入梦难亲。婀娜花前女，凄其草下人。今年闺幕里，萧楚不成春。嗟尔在芳年，如花不解怜。□成王仲节，机进乐羊诠。缉毙缝征服，餔麋馈读筵。如逢光禄者，女史必书贤。一梦一悲凉，千思千怆伤。期言百年好，翻逐九春长。楼寂珠沈绿，台空玉谢香。卿卿沟水意，今日更难忘。
悼室人苏氏五首·其一
作者：黄省曾
朝代：明

一日罢容辉，香灵何处归。月尘梁匣镜，云弃楚台衣。笑閤成啼室，雕房改素帏。桃花零艳色，疑和尔魂飞。
悼室人苏氏五首·其三
作者：黄省曾
朝代：明

巢幕燕初新，流苏帐巳尘。泪怀心易落，身入梦难亲。婀娜花前女，凄其草下人。今年闺幕里，萧楚不成春。
悼室人苏氏五首·其二
作者：黄省曾
朝代：明

诀泪写长河，思心耿奈何。嘱音珠比惬，闺美玉方多。芳草愁香黛，春风怨绮罗。十年桃李态，回首作东波。
悼室人苏氏五首·其五
作者：黄省曾
朝代：明

一梦一悲凉，千思千怆伤。期言百年好，翻逐九春长。楼寂珠沈绿，台空玉谢香。卿卿沟水意，今日更难忘。
悼室人苏氏五首·其四
作者：黄省曾
朝代：明

嗟尔在芳年，如花不解怜。□成王仲节，机进乐羊诠。缉毙缝征服，餔麋馈读筵。如逢光禄者，女史必书贤。
悼张氏二孝廉歌一首
作者：黄省曾
朝代：明

谢庭双玉树，呼为连城宝。家授匡衡诗，青春弄缃缟。结志成云虹，抽毫尽芳藻。世上龌龊儒，立谈皆挫倒。我梦吐凤凰，著书卧蓬葆。闭关寡交游，藜藿未尝饱。丈夫揽辔天下清，区区一室安足扫。两贤通家独相念，绿竹萧斋过论讨。伯氏昂藏千丈松，仲也温如明月皎。初览章华骇边让，每读灵光羡文考。何意清庙材，忽然随秋草。吁嗟人年本蜉蜉，楚楚衣裳空自保。古来彭聃久灰土，眼前富贵行枯槁。惟伤二壁一时碎，为歌哭我平生好。
悼无尘禅师一首
作者：黄省曾
朝代：明

红界起阎提，洲轮梦影齐。七城开秘轨，三草茂神荑。有释持幢鼓，无修绝径蹊。绪禅唯室闭，兰诵止山栖。世出延香教，真归入妙倪。院生功可内，方去业堪西。树鸟流音戚，堂云障色悽。踊空躯已变，住湛性何迷。逝水伤金涧，遗风景绿梯。欲知超化迹，咏取向终题。
惜别一首
作者：黄省曾
朝代：明

欲别更淹留，摇摇江上舟。片时杯共把，千里影孤投。行子若蓬转，居人惟梦求。宜看恋国水，不作背乡流。
惜日歌一首
作者：黄省曾
朝代：明

今日日巳去，明日日复来。谁将长绳系六龙，使我红颜常不摧。芳花寂寂委绿苔，吾人难免为黄埃。殂落不问帝王贵，撤瑟岂管圣贤才。轩辕几杖今安在，汉家陵墓昔巳开。仲尼往时恸颜回，后来亦悲泰山颓。嗟余生长姑苏台，不惜青钱酿酒杯。携琴把钓五湖上，醉来与日同徘徊。
慰徐山人暮岁丧子一首
作者：黄省曾
朝代：明

故人使我怜徐稚，垂白那堪失骥儿。药裹提携心尚在，灯帏把诀泪空滋。愁中不得看孤影，门内谁知有路岐。离合死生俱一梦，青山餐饭且支持。
戴公江鹢巳发买舟追送二首
作者：黄省曾
朝代：明

闻道东旌发，离情浩不收。水知随去鹢，山亦恋行舟。想像经鸥渚，微茫过虎丘。别颜须一接，乘暮进江流。烟柳依依绿，征舠不可扳。倾城多祖席，把酒有江山。朱日悬行旆，青云照旅颜。徒令怀德者，愁思不能閒。
戴公江鹢巳发买舟追送二首·其一
作者：黄省曾
朝代：明

闻道东旌发，离情浩不收。水知随去鹢，山亦恋行舟。想像经鸥渚，微茫过虎丘。别颜须一接，乘暮进江流。
戴公江鹢巳发买舟追送二首·其二
作者：黄省曾
朝代：明

烟柳依依绿，征舠不可扳。倾城多祖席，把酒有江山。朱日悬行旆，青云照旅颜。徒令怀德者，愁思不能閒。
扶桑篇一首
作者：黄省曾
朝代：明

亭亭扶桑枝，东挂沧海日。扬条拂阊阖，流辉转天术。神鸾戏芳柯，玉女采琼实。仙人结飞观，丹霞盘石室。轻举袭霓裳，潜栖抚朱瑟。阳溪携桂酒，碧窗理金帙。王乔游并躯，洪崖谈接膝。灵风引腾蹻，朗月照高逸。鍊此龟鹤龄，悲尔蟪蛄质。千秋控景光，寿与天地毕。
把酒有怀寄文子徵仲
作者：黄省曾
朝代：明
体裁：古风

芳园閟嘉木，昃景鸣禽喧。晓月沈西池，忽复临前轩。兰卮怀时哲，气壹不能言。回飙吹我衿，起坐衣幡幡。乖违怨参宿，兴灭犹旦昏。逝叹三期淹，闯望恒轸冤。荷气浮朱房，熠熠集青蘩。季夏非长寐，耿耿至曙屯。
折杨柳行一首
作者：黄省曾
朝代：明

青杨带芳堤，岁岁成枯凋。黄枝被严霜，忽复攀春条。草木有再荣，素发无还毛。相送入玄夜，白骨捐山郊。平生华堂烛，不复然明膏。委形非吾有，百年乃徒劳。安得驾游鸾，碧汉追王乔。轸念良巳久，口燥朱唇焦。发迈求神仙，装办何萧萧。芙蓉蔽行渚，秋雁鸣巳飘。时哉不停轨，黄鹤讵可招。
报恩寺一首
作者：黄省曾
朝代：明

帝祉开金刹，皇郊启象林。凤云邀客驻，龙日想天临。宝树交加络，华廊窈窕深。浮图辉宝炬，夜夜耿河心。
报马通政西玄兼致别
作者：黄省曾
朝代：明
体裁：古风

荷花半落衣，虫声尚藏树。玉馆念高贤，枫林变归路。迟迟长卿思，皪皪金茎露。徒闻报章难，未识天孙趣。
拂水岩一首
作者：黄省曾
朝代：明

水碧回空沸，泉香出壑微。云中含作雨，日里映成珠。远润龙芝草，轻沾杜若衣。本从银汉落，故作恋河飞。
拟内苑春风一首
作者：黄省曾
朝代：明

飘飘起自太平东，顷忽来吹万岁宫。甲观影摇千柳色，上林香散百花丛。常传帝乐流人世，惯领仙云满禁中。愿借天声归颂咏，挥毫不数大王雄。
拟古宫词二十首
作者：黄省曾
朝代：明

帝子春游玉辇移，六宫争插好花枝。亲将粉蝶教低放，栖著红芳是幸时。御苑初开千叶桃，紫霞红露缀芳条。一枝亲插仙妃髻，要助娉婷百样娇。碧桐萧瑟玉阶秋，蟋蟀宵鸣约伴求。争把金笼牢闭却，夜眠留向枕函头。晓来妆罢凤台前，五五三三伴结联。春昼底长难度遣，戏将纤手掷金钱。龙颜天霁下珠楼，张宴寻芳镇日留。却道桃花能释恨，不惟芳草解忘忧。华清七夕望银河，瓜果求恩闹綵娥。争取蜘蛛金盒闭，明朝开较巧丝多。日暮君王举凤觞，醉来忽地倚红妆。雕栏芍药亲教折，传递佳人嗅艳香。兴庆池头水殿凉，龙绡被底拥鸳鸯。宫嫔不敢抬头望，倚槛低看鸂鶒忙。寒食今朝杨柳边，綵绳排缚竖鞦韆。纤腰两两云中耸，嬴得君王呼半仙。雪霁深宫冻半消，金檐尺许挂冰条。官家视政归还未，翠竹轻轻仰面敲。二星今夜度灵桥，结锦为楼百尺高。穿罢银针五色线，沉香亭畔听吹箫。不辞君宠玉杯倾，肺热还思解宿酲。口吸盈盈花上露，凌晨先傍内园行。捲开帘幕任风吹，红艳难将酷热支。珍簟凉台犹肺渴，口中含却玉鱼儿。贵妃花汗煖津津，侍女交来鼓扇频。日午临窗常拂拭，红香染透白罗巾。汤泉莲下涌为池，绣雁纨凫片刻嬉。浴罢金沟看退水，珠缨拾却不教知。中秋月镜五云开，妃子凭阑太液来。犹恨清光看不尽，敕教明岁筑高台。拘弭火雀贡双双，环听清音实异常。玉女任从烧蜡炬，玄毛墨羽不曾伤。牡丹前殿始芳菲，香气腾腾袭凤帏。蛱蝶夜栖黄白翅，平明张网扑罗衣。飞鸾轻凤斗纤浓，妙舞娇歌冠六宫。天子怕令风月损，重重宝帐护芙蓉。君王蓦地蹙龙颜，左右仙姝锁翠山。舞罢阿翘河满子，传宣赐与紫金环。
拟古宫词二十首·其一
作者：黄省曾
朝代：明

帝子春游玉辇移，六宫争插好花枝。亲将粉蝶教低放，栖著红芳是幸时。
拟古宫词二十首·其七
作者：黄省曾
朝代：明

日暮君王举凤觞，醉来忽地倚红妆。雕栏芍药亲教折，传递佳人嗅艳香。
拟古宫词二十首·其三
作者：黄省曾
朝代：明

碧桐萧瑟玉阶秋，蟋蟀宵鸣约伴求。争把金笼牢闭却，夜眠留向枕函头。
拟古宫词二十首·其九
作者：黄省曾
朝代：明

寒食今朝杨柳边，綵绳排缚竖鞦韆。纤腰两两云中耸，嬴得君王呼半仙。
拟古宫词二十首·其二
作者：黄省曾
朝代：明

御苑初开千叶桃，紫霞红露缀芳条。一枝亲插仙妃髻，要助娉婷百样娇。
拟古宫词二十首·其二十
作者：黄省曾
朝代：明

君王蓦地蹙龙颜，左右仙姝锁翠山。舞罢阿翘河满子，传宣赐与紫金环。
拟古宫词二十首·其五
作者：黄省曾
朝代：明

龙颜天霁下珠楼，张宴寻芳镇日留。却道桃花能释恨，不惟芳草解忘忧。
拟古宫词二十首·其八
作者：黄省曾
朝代：明

兴庆池头水殿凉，龙绡被底拥鸳鸯。宫嫔不敢抬头望，倚槛低看鸂鶒忙。
拟古宫词二十首·其六
作者：黄省曾
朝代：明

华清七夕望银河，瓜果求恩闹綵娥。争取蜘蛛金盒闭，明朝开较巧丝多。
拟古宫词二十首·其十
作者：黄省曾
朝代：明

雪霁深宫冻半消，金檐尺许挂冰条。官家视政归还未，翠竹轻轻仰面敲。
拟古宫词二十首·其十一
作者：黄省曾
朝代：明

二星今夜度灵桥，结锦为楼百尺高。穿罢银针五色线，沉香亭畔听吹箫。
拟古宫词二十首·其十七
作者：黄省曾
朝代：明

拘弭火雀贡双双，环听清音实异常。玉女任从烧蜡炬，玄毛墨羽不曾伤。
拟古宫词二十首·其十三
作者：黄省曾
朝代：明

捲开帘幕任风吹，红艳难将酷热支。珍簟凉台犹肺渴，口中含却玉鱼儿。
拟古宫词二十首·其十九
作者：黄省曾
朝代：明

飞鸾轻凤斗纤浓，妙舞娇歌冠六宫。天子怕令风月损，重重宝帐护芙蓉。
拟古宫词二十首·其十二
作者：黄省曾
朝代：明

不辞君宠玉杯倾，肺热还思解宿酲。口吸盈盈花上露，凌晨先傍内园行。
拟古宫词二十首·其十五
作者：黄省曾
朝代：明

汤泉莲下涌为池，绣雁纨凫片刻嬉。浴罢金沟看退水，珠缨拾却不教知。
拟古宫词二十首·其十八
作者：黄省曾
朝代：明

牡丹前殿始芳菲，香气腾腾袭凤帏。蛱蝶夜栖黄白翅，平明张网扑罗衣。
拟古宫词二十首·其十六
作者：黄省曾
朝代：明

中秋月镜五云开，妃子凭阑太液来。犹恨清光看不尽，敕教明岁筑高台。
拟古宫词二十首·其十四
作者：黄省曾
朝代：明

贵妃花汗煖津津，侍女交来鼓扇频。日午临窗常拂拭，红香染透白罗巾。
拟古宫词二十首·其四
作者：黄省曾
朝代：明

晓来妆罢凤台前，五五三三伴结联。春昼底长难度遣，戏将纤手掷金钱。
拟洪武宫词十二首
作者：黄省曾
朝代：明

君王新拱虎龙都，万户千门天上图。不似六朝繁粉黛，内宫聊选备承呼。六院沉沉六观傍，西宫紫殿起中央。夫人别与兰闺贮，尽饰金笼彩璧箱。鸡鸣天子下床梯，内直红妆两队齐。阊阖虎头门大启，春星犹带紫宫低。金铺玉户月流辉，宝座瑶堂映紫衣。圣主观书居大善，三更龙辇未言归。内花园里动春游，四面参差五石头。玉砌琳阶储碧水，龙葭吹向小亭留。君王蚤起视千官，金灶争催具凤餐。红粉珠盘排欲进，再三擎向手中看。云檐排比玉妃房，户户俱铺紫木床。圣后从来勤内治，不教偷懒杂沉香。凿教金井受天光，小小银瓶挂玉床。此是圣人新制度，诸宫各院尽相当。清萱到处碧鬖鬖，兴庆宫前色倍含。借问皇家何种此，太平天子要宜男。九五飞龙宝殿高，朝回常倚赭黄袍。星祥一过天王目，长夜经纶不厌劳。长春门里清明日，上苑兰风花鸟繁。焚却纸钱啼泣罢，又随龙辇向西园。金铺日月门将启，诸院争先画翠娥。高髻纱笼向何处，六龙床上看皇哥。
拟洪武宫词十二首·其一
作者：黄省曾
朝代：明

君王新拱虎龙都，万户千门天上图。不似六朝繁粉黛，内宫聊选备承呼。
拟洪武宫词十二首·其七
作者：黄省曾
朝代：明

云檐排比玉妃房，户户俱铺紫木床。圣后从来勤内治，不教偷懒杂沉香。
拟洪武宫词十二首·其三
作者：黄省曾
朝代：明

鸡鸣天子下床梯，内直红妆两队齐。阊阖虎头门大启，春星犹带紫宫低。
拟洪武宫词十二首·其九
作者：黄省曾
朝代：明

清萱到处碧鬖鬖，兴庆宫前色倍含。借问皇家何种此，太平天子要宜男。
拟洪武宫词十二首·其二
作者：黄省曾
朝代：明

六院沉沉六观傍，西宫紫殿起中央。夫人别与兰闺贮，尽饰金笼彩璧箱。
拟洪武宫词十二首·其五
作者：黄省曾
朝代：明

内花园里动春游，四面参差五石头。玉砌琳阶储碧水，龙葭吹向小亭留。
拟洪武宫词十二首·其八
作者：黄省曾
朝代：明

凿教金井受天光，小小银瓶挂玉床。此是圣人新制度，诸宫各院尽相当。
拟洪武宫词十二首·其六
作者：黄省曾
朝代：明

君王蚤起视千官，金灶争催具凤餐。红粉珠盘排欲进，再三擎向手中看。
拟洪武宫词十二首·其十
作者：黄省曾
朝代：明

九五飞龙宝殿高，朝回常倚赭黄袍。星祥一过天王目，长夜经纶不厌劳。
拟洪武宫词十二首·其十一
作者：黄省曾
朝代：明

长春门里清明日，上苑兰风花鸟繁。焚却纸钱啼泣罢，又随龙辇向西园。
拟洪武宫词十二首·其十二
作者：黄省曾
朝代：明

金铺日月门将启，诸院争先画翠娥。高髻纱笼向何处，六龙床上看皇哥。
拟洪武宫词十二首·其四
作者：黄省曾
朝代：明

金铺玉户月流辉，宝座瑶堂映紫衣。圣主观书居大善，三更龙辇未言归。
挽杜隐君敬心一首
作者：黄省曾
朝代：明

念尔玄游者，平生傲散衿。岩栖遵隐躅，帷下宅书林。八索钩观妙，三馀撰讨深。闭关芳草色，遗世紫霞心。石髓思餐古，源桃欲览今。迹孤山处屐，情至竹□琴。炼药年何晚，归泉候易侵。积家怜有德，贻子羡无金。此后萧条径，篮舆不复寻。
探桂岭一首
作者：黄省曾
朝代：明

言与寻芳者，来攀桂岭阳。九山归烛丽，万树并杯香。远袭乘风细，高零挟露凉。鲜葩临吐月，如竞摘姬妆。
效陆士衡百年歌十首
作者：黄省曾
朝代：明

一十时，两髦丱兮垂玉颜。嬉戏歌舞常蹁跹，仰视日月不知怜。绣襦纨裤无忧煎，折花斗草阳春天。高堂朱户奈乐何，高堂朱户奈乐何。二十时，爵弁峨峨乃三加。童心巳化道不赊，车服灿丽志矜誇。娶女盛饰如春华，红颜含笑似朝霞。高堂朱户奈乐何，高堂朱户奈乐何。三十时，閒居家食情不安。蓬室寤寐思弹冠，一登玉殿在云端。缀文摛藻炳龙鸾，纡青拖紫心所欢。高堂朱户奈乐何，高堂朱户奈乐何。四十时，履方砥节名誉扬。二府九列共翱翔，龙楼佳宴飞玉觞。归来意气何洋洋，艳妻爱子牵锦裳。高堂朱户奈乐何，高堂朱户柰乐何。五十时，典章通习称老成。分符伏轼寄专城，祗奉社稷司职勤。不得丘壑怡性情，所求竹帛垂令名。高堂朱户奈乐何，高堂朱户奈乐何。六十时，玄眉绿鬓成秋霜。时时览镜情自伤，话言记忆颇易忘。子孙纷纷俨成行，六龙西飞不停光。高堂朱户奈乐何，高堂朱户奈乐何。七十时，容颜憔悴体肉销。日夕双耳鸣嘈嘈，延年无术心烦劳。焉得再复为儿曹，摧颓岂可握旌旄。高堂朱户奈乐何，高堂朱户奈乐何。八十时，喉乾唇焦筋力微。户庭玉趾难举移，转辗无寐迫桑榆。戚戚常恐泰山颓，骸骨不久黄泉归。高堂朱户奈乐何，高堂朱户奈乐何。九十时，呻吟呼吸卧重茵。百痛并集苦难禁，电光石火暂尔明。抚床嘱付涕泗零，泉下不可将黄金。高堂朱户奈乐何，高堂朱户奈乐何。百载时，寿盈数极形神离。弃捐华屋遗财资，断绝人路遵鬼溪。奄然长逝永不回，平生富贵空尔为。高堂朱户奈乐何，高堂朱户奈乐何。
效陆士衡百年歌十首·其一
作者：黄省曾
朝代：明

一十时，两髦丱兮垂玉颜。嬉戏歌舞常蹁跹，仰视日月不知怜。绣襦纨裤无忧煎，折花斗草阳春天。高堂朱户奈乐何，高堂朱户奈乐何。
效陆士衡百年歌十首·其七
作者：黄省曾
朝代：明

七十时，容颜憔悴体肉销。日夕双耳鸣嘈嘈，延年无术心烦劳。焉得再复为儿曹，摧颓岂可握旌旄。高堂朱户奈乐何，高堂朱户奈乐何。
效陆士衡百年歌十首·其三
作者：黄省曾
朝代：明

三十时，閒居家食情不安。蓬室寤寐思弹冠，一登玉殿在云端。缀文摛藻炳龙鸾，纡青拖紫心所欢。高堂朱户奈乐何，高堂朱户奈乐何。
效陆士衡百年歌十首·其九
作者：黄省曾
朝代：明

九十时，呻吟呼吸卧重茵。百痛并集苦难禁，电光石火暂尔明。抚床嘱付涕泗零，泉下不可将黄金。高堂朱户奈乐何，高堂朱户奈乐何。
效陆士衡百年歌十首·其二
作者：黄省曾
朝代：明

二十时，爵弁峨峨乃三加。童心巳化道不赊，车服灿丽志矜誇。娶女盛饰如春华，红颜含笑似朝霞。高堂朱户奈乐何，高堂朱户奈乐何。
效陆士衡百年歌十首·其五
作者：黄省曾
朝代：明

五十时，典章通习称老成。分符伏轼寄专城，祗奉社稷司职勤。不得丘壑怡性情，所求竹帛垂令名。高堂朱户奈乐何，高堂朱户奈乐何。
效陆士衡百年歌十首·其八
作者：黄省曾
朝代：明

八十时，喉乾唇焦筋力微。户庭玉趾难举移，转辗无寐迫桑榆。戚戚常恐泰山颓，骸骨不久黄泉归。高堂朱户奈乐何，高堂朱户奈乐何。
效陆士衡百年歌十首·其六
作者：黄省曾
朝代：明

六十时，玄眉绿鬓成秋霜。时时览镜情自伤，话言记忆颇易忘。子孙纷纷俨成行，六龙西飞不停光。高堂朱户奈乐何，高堂朱户奈乐何。
效陆士衡百年歌十首·其十
作者：黄省曾
朝代：明

百载时，寿盈数极形神离。弃捐华屋遗财资，断绝人路遵鬼溪。奄然长逝永不回，平生富贵空尔为。高堂朱户奈乐何，高堂朱户奈乐何。
效陆士衡百年歌十首·其四
作者：黄省曾
朝代：明

四十时，履方砥节名誉扬。二府九列共翱翔，龙楼佳宴飞玉觞。归来意气何洋洋，艳妻爱子牵锦裳。高堂朱户奈乐何，高堂朱户柰乐何。
效陶渊明读山海经二十四首
作者：黄省曾
朝代：明

越客对罽骇，胡人见布疑。鸾凤岂常鸟，若木非凡枝。缅彼八方外，国人安谓奇。拘拘海内客，井蛙局所知。瑰儒雅莫信，郭生宁不悲。民人遍巢穴，洪水溢唐虞。大禹是随山，四岳与之俱。周流于八极，昔罕到舟舆。奇物固明纪，神迹纷纷书。是为山海经，流传在中都。阆阆轩辕国，穷山北逶迤。所欲当自从，甘露民饮之。鸾歌发嘉韵，凤舞振芳仪。蛇丘何缭绕，射者畏西窥。观彼相柳氏，九首食九山。一有所抵厥，溪泽流潺潺。贪暴欲难餍，禹诛恶其奸。世有同调客，前圣不复还。汤谷水淫鬻，扶桑何陆离。九日居其下，一日悬上枝。控弦鸟落羽，缅想唐尧时。迭运烛九阴，次第浴咸池。结匈虫为蛇，蛇复号为鱼。一物互反覆，彼此称名殊。何况微与箕，商纣不为愚。崇侯乃圣贤，天士嗟以吁。亭亭三珠树，赤水何芳菲。翩翩比翼鸟，南山相与飞。青天矫修羽，绿柏挂明玑。羽民与厌火，始得瞻光辉。渴饮赤泉水，饥采员丘树。不死尔何民，白发非所惧。控揣移千春，视之若朝暮。胡独神州中，人命比晞露。岪郁流波山，流波浮东海。黄帝得苍夔，为鼓几千载。振橛威四方，焕然生风采。帝去鼓声息，沉吟世移改。国邑有大繇，康庄行猾褢。海内扬戈兵，凫徯下鹿台。宛彼鴸鸟鸣，贤豪逐草莱。鼎沸固有自，放士真堪哀。汤汤复沸沸，是谓玉膏源。黄帝食□□，登龙巳孤骞。周游丹木上，道成笑不言。焉得餐黄华，使我清心魂。钦䲹变□崖，虎爪为大鹗。鼓死与之俱，化鵔音如鹄。鵔矣尔莫暴，鹗哉尔莫酷。若有昆崙心，帝无□山戮。嶜崟群玉山，是为王母居。蓬发而豹尾，长啸山之隅。白云在遥天，昔旋穆王车。鼓簧复吹笙，高歌悲去予。槐江已西上，平囿复南望。魂魂昆崙气，熊熊下都光。英招奋羽翰，四海周翱翔。倏忽至峚土，宁有道路长。弥节清淫流，戏玩若水芳。铭迹纪功德，恨不及周王。国邑多狡客，白日行峳峳。狙诈复饕诐，君子胡可留。予欲舍之去，夫椒诚故丘。所食无鯈鱼，何以巳吾忧。百神觞帝台，忽然鼓钟来。飘风使先驱，涷雨清尘埃。旌盖何纚属，天门为之开。税驾仙山上，欢然醉玉杯。洞庭有二女，绰约戏中洲。朝为沅澧行，暮作潇湘游。亭亭素月夕，袅袅金风秋。怆然江皋望，佩声何处求。葳蕤三青鸟，取食飨王母。㠍嶪三危山，何复栖其首。鸱鸟不足群，傲■非所友。眷从戴胜人，千春在前后。岂知东海流，水石不可堙。徘徊西山侧，来往空伤神。瘏口功不就，填之巳千春。寄言精卫鸟，柰何此洪津。少昊息甘山，于此弃琴瑟。羲和浮甘渊，朝朝弄红日。将升明星上，运转送之出。始自八极张，神化安可述。珥蛇乘两龙，名曰夏后开。而以三嫔上，窃得九歌来。清吟动天穆，妙舞独徘徊。遥望大荒内，须摇真可哀。帝俊仙丘外，青青开竹林。阿那三桑好，灏溔封渊深。鸾凰河水舞，青鸟卫山吟。焉得赢粮往，宿留一披襟。耕父尔何神，常游清泠渊。穷宙亦如此，丰山无岁年。九钟知霜鸣，感应出自然。兹理讵可测，何有于圣贤。青要更南望，禹父化墠渚。而彼羽渊滨，黄熊何处所。吴刀虽可伤，致之实由汝。息壤填波涛，胡不待帝旨。
效陶渊明读山海经二十四首·其一
作者：黄省曾
朝代：明

越客对罽骇，胡人见布疑。鸾凤岂常鸟，若木非凡枝。缅彼八方外，国人安谓奇。拘拘海内客，井蛙局所知。瑰儒雅莫信，郭生宁不悲。
效陶渊明读山海经二十四首·其七
作者：黄省曾
朝代：明

亭亭三珠树，赤水何芳菲。翩翩比翼鸟，南山相与飞。青天矫修羽，绿柏挂明玑。羽民与厌火，始得瞻光辉。
效陶渊明读山海经二十四首·其三
作者：黄省曾
朝代：明

阆阆轩辕国，穷山北逶迤。所欲当自从，甘露民饮之。鸾歌发嘉韵，凤舞振芳仪。蛇丘何缭绕，射者畏西窥。
效陶渊明读山海经二十四首·其九
作者：黄省曾
朝代：明

岪郁流波山，流波浮东海。黄帝得苍夔，为鼓几千载。振橛威四方，焕然生风采。帝去鼓声息，沉吟世移改。
效陶渊明读山海经二十四首·其二
作者：黄省曾
朝代：明

民人遍巢穴，洪水溢唐虞。大禹是随山，四岳与之俱。周流于八极，昔罕到舟舆。奇物固明纪，神迹纷纷书。是为山海经，流传在中都。
效陶渊明读山海经二十四首·其二十
作者：黄省曾
朝代：明

少昊息甘山，于此弃琴瑟。羲和浮甘渊，朝朝弄红日。将升明星上，运转送之出。始自八极张，神化安可述。
效陶渊明读山海经二十四首·其二十一
作者：黄省曾
朝代：明

珥蛇乘两龙，名曰夏后开。而以三嫔上，窃得九歌来。清吟动天穆，妙舞独徘徊。遥望大荒内，须摇真可哀。
效陶渊明读山海经二十四首·其二十三
作者：黄省曾
朝代：明

耕父尔何神，常游清泠渊。穷宙亦如此，丰山无岁年。九钟知霜鸣，感应出自然。兹理讵可测，何有于圣贤。
效陶渊明读山海经二十四首·其二十二
作者：黄省曾
朝代：明

帝俊仙丘外，青青开竹林。阿那三桑好，灏溔封渊深。鸾凰河水舞，青鸟卫山吟。焉得赢粮往，宿留一披襟。
效陶渊明读山海经二十四首·其二十四
作者：黄省曾
朝代：明

青要更南望，禹父化墠渚。而彼羽渊滨，黄熊何处所。吴刀虽可伤，致之实由汝。息壤填波涛，胡不待帝旨。
效陶渊明读山海经二十四首·其五
作者：黄省曾
朝代：明

汤谷水淫鬻，扶桑何陆离。九日居其下，一日悬上枝。控弦鸟落羽，缅想唐尧时。迭运烛九阴，次第浴咸池。
效陶渊明读山海经二十四首·其八
作者：黄省曾
朝代：明

渴饮赤泉水，饥采员丘树。不死尔何民，白发非所惧。控揣移千春，视之若朝暮。胡独神州中，人命比晞露。
效陶渊明读山海经二十四首·其六
作者：黄省曾
朝代：明

结匈虫为蛇，蛇复号为鱼。一物互反覆，彼此称名殊。何况微与箕，商纣不为愚。崇侯乃圣贤，天士嗟以吁。
效陶渊明读山海经二十四首·其十
作者：黄省曾
朝代：明

国邑有大繇，康庄行猾褢。海内扬戈兵，凫徯下鹿台。宛彼鴸鸟鸣，贤豪逐草莱。鼎沸固有自，放士真堪哀。
效陶渊明读山海经二十四首·其十一
作者：黄省曾
朝代：明

汤汤复沸沸，是谓玉膏源。黄帝食□□，登龙巳孤骞。周游丹木上，道成笑不言。焉得餐黄华，使我清心魂。
效陶渊明读山海经二十四首·其十七
作者：黄省曾
朝代：明

洞庭有二女，绰约戏中洲。朝为沅澧行，暮作潇湘游。亭亭素月夕，袅袅金风秋。怆然江皋望，佩声何处求。
效陶渊明读山海经二十四首·其十三
作者：黄省曾
朝代：明

嶜崟群玉山，是为王母居。蓬发而豹尾，长啸山之隅。白云在遥天，昔旋穆王车。鼓簧复吹笙，高歌悲去予。
效陶渊明读山海经二十四首·其十九
作者：黄省曾
朝代：明

岂知东海流，水石不可堙。徘徊西山侧，来往空伤神。瘏口功不就，填之巳千春。寄言精卫鸟，柰何此洪津。
效陶渊明读山海经二十四首·其十二
作者：黄省曾
朝代：明

钦䲹变□崖，虎爪为大鹗。鼓死与之俱，化鵔音如鹄。鵔矣尔莫暴，鹗哉尔莫酷。若有昆崙心，帝无□山戮。
效陶渊明读山海经二十四首·其十五
作者：黄省曾
朝代：明

国邑多狡客，白日行峳峳。狙诈复饕诐，君子胡可留。予欲舍之去，夫椒诚故丘。所食无鯈鱼，何以巳吾忧。
效陶渊明读山海经二十四首·其十八
作者：黄省曾
朝代：明

葳蕤三青鸟，取食飨王母。㠍嶪三危山，何复栖其首。鸱鸟不足群，傲■非所友。眷从戴胜人，千春在前后。
效陶渊明读山海经二十四首·其十六
作者：黄省曾
朝代：明

百神觞帝台，忽然鼓钟来。飘风使先驱，涷雨清尘埃。旌盖何纚属，天门为之开。税驾仙山上，欢然醉玉杯。
效陶渊明读山海经二十四首·其十四
作者：黄省曾
朝代：明

槐江已西上，平囿复南望。魂魂昆崙气，熊熊下都光。英招奋羽翰，四海周翱翔。倏忽至峚土，宁有道路长。弥节清淫流，戏玩若水芳。铭迹纪功德，恨不及周王。
效陶渊明读山海经二十四首·其四
作者：黄省曾
朝代：明

观彼相柳氏，九首食九山。一有所抵厥，溪泽流潺潺。贪暴欲难餍，禹诛恶其奸。世有同调客，前圣不复还。
文徵仲王绳武袁永之过访草堂不值一首
作者：黄省曾
朝代：明

上客乘花候，城南问隐沦。一遵芳草径，三过玉堂人。倒屣逢迎？，题门藻翰新。无由陪逸驾，金寺共寻春。
文徵仲王绳武袁永之过访草堂不值一首
作者：黄省曾
朝代：明
体裁：五言律诗

上客乘花候，城南问隐沦。一遵芳草径，三过玉堂人。倒屣逢迎�，题门藻翰新。无由陪逸驾，金寺共寻春。
斋中养痾一首
作者：黄省曾
朝代：明

华时再巳逾，熙春讵云久。既阻南山陟，徒淹北村守。搴芳遏早宣，朱颜移素首。龙萤匪偕耀，萧兰岂均亩。棘蝇虑贻秽，折荣诫胥朽。不材亮遣伐，无累庶崇耇。独耿负鼎心，聊轸操筑手。丽日违佳欢，空斋卧新疚。斐囊集妄药，金觞正需酒。苔草弥阶基，峦霞粲疏牖。庶展雕琴绪，拂缨伫悰友。
新年·其一
作者：黄省曾
朝代：明
体裁：七言绝句

客裘渐缓草铺茵，不觉风光入仲春。东到石门愁涧道，梅花如雪拥行人。
新年·其二
作者：黄省曾
朝代：明
体裁：七言绝句

绿杨垂线拂青苔，雨活香泥燕子来。莫道春风无次第，山茶如火诘朝开。
新杨柳四首
作者：黄省曾
朝代：明

新杨柳，新杨柳，丝丝尽挂文园口。芳鸟空啼碧玉枝，青楼不见红颜妇。柳新人故愁奈何，忍对杨花历乱多。去年此日垂杨下，忆汝春宵共踏歌。香阶草，香阶草，蕙叶兰花绿闺好。怪尔春风作艳阳，吹嘘不管人枯稿。昔年陈草今复青，昔年佳人归杳冥。独怜留取罗裾色，暗结愁思乱广庭。绡窗月，绡窗月，三五匆匆易圆缺。往岁常悬两地心，今春忽照千年别。窈窕欢同月下杯，翠翰纨扇几徘徊。清光不复佳人对，永夜孤飞度绿苔。雕梁燕，雕梁燕，年年岁岁常相见。檐下犹垂芳草帘，镜中巳歇桃花面。平生双处似双飞，诀没离魂不再归。是处逢春添绮丽，偏予闺閤减芳菲。
新杨柳四首·其一
作者：黄省曾
朝代：明

新杨柳，新杨柳，丝丝尽挂文园口。芳鸟空啼碧玉枝，青楼不见红颜妇。柳新人故愁奈何，忍对杨花历乱多。去年此日垂杨下，忆汝春宵共踏歌。
新杨柳四首·其三
作者：黄省曾
朝代：明

绡窗月，绡窗月，三五匆匆易圆缺。往岁常悬两地心，今春忽照千年别。窈窕欢同月下杯，翠翰纨扇几徘徊。清光不复佳人对，永夜孤飞度绿苔。
新杨柳四首·其二
作者：黄省曾
朝代：明

香阶草，香阶草，蕙叶兰花绿闺好。怪尔春风作艳阳，吹嘘不管人枯稿。昔年陈草今复青，昔年佳人归杳冥。独怜留取罗裾色，暗结愁思乱广庭。
新杨柳四首·其四
作者：黄省曾
朝代：明

雕梁燕，雕梁燕，年年岁岁常相见。檐下犹垂芳草帘，镜中巳歇桃花面。平生双处似双飞，诀没离魂不再归。是处逢春添绮丽，偏予闺閤减芳菲。
新购亡室墓域名凤凰山在五湖之滨一首
作者：黄省曾
朝代：明

山妻十载无黄土，始得金钱买峤垆。拔俗不愁松槚僻，飞□宜托凤凰孤。平生抗意唯三岛，长夜归骸合五湖。草郭尚传梁处士，郑乡何必念荒芜。
新闸晓行一首
作者：黄省曾
朝代：明

征子戒晨鸡，津人鼓闸鼙。绿流沿翠鹢，红日起杨堤。汶上山相接，师庄水渐低。长天芳草岸，犹使客心迷。
新饰斋中作一首
作者：黄省曾
朝代：明

小构吴宫畔，鲜云绿野披。药苗巳弥蔓，杨柳尽成丝。凤凰集玄上，鸳鸯加屋垂。于此就贤业，蓬蒿何足悲。
旸谷行一首
作者：黄省曾
朝代：明

我闻大荒之东开旸谷，千古芳菲耀扶木。六龙腾御不暂停，朝朝挂向枝头浴。灵氛霞气飞清晓，流波常泛三青岛。甘华不种还自生，食之能使朱颜好。茫茫仙家几万里，包山之谷颇相拟。虚明别有日月光，幽深似隔桃源水。金城王屋皆可通，龙威丈人居此中。赤书读罢紫冥去，苍苔满谷生春风。接舆落魄歌凤凰，东天日望蓬丘长。麻姑若得云车下，携入玄洲不老乡。
昆崙篇赠张子言一首
作者：黄省曾
朝代：明

赤县岂足宅，适彼昆崙隅。仙山峙九重，层各万里馀。玉楼十二所，粲丽悉无殊。峨峨金墉城，中有王母居。下俯二曜景，振佩四风俱。元霞布九光，甘露洒丹珠。言龟巢玉树，牛渚蜕瑶螭。芝田耨宝粟，蕙圃种琼蔬。碧柰时一餐，轻骨耸高虚。列真会承渊，天路浩翔驱。师皇控紫虬，寇先驾神鱼。要我玄圃堂，鼓瑟吹清竽。纪算无终极，千劫恣欢娱。东濯扶桑津，息辔蓬莱墟。明星以扪弄，青鸟在前趋。红波注河流，珍林夹道扶。手把三洞章，琅阙畅灵符。妙体好容颜，万载永不枯。顾觉世间人，刍狗诚足□。笑此大梦荣，乐与汗漫期。
明妃咏一首
作者：黄省曾
朝代：明

凄诀翠华宫，言归异域戎。选图才易与，惊貌美无同。绝代留长恨，黄金失至公。影迟随北马，声咽羡南鸿。魄玉销胡月，颜花殒塞风。恩违春不到，愁乱雪偏濛。梦国多逾切，怀乡久益浓。蛾残香减黛，桃落粉凋红。毳幕魂孤寓，琵琶拍自通。泪悬青海上，啼尽不流东。
春初元旦在淮归又值五日一首
作者：黄省曾
朝代：明

休矣泛黄河，怀哉动楚歌。一年予作客，二节此中过。椒叶空言颂，龙舟不弄波。他乡催物候，芳草积程多。
春尽虎丘
作者：黄省曾
朝代：明
体裁：五言律诗

日日忧花谢，开门绿已齐。煖舒云外服，静转树中梯。泉古近丹井，山空闻碧鸡。年年春易去，列藉俯回溪。
春归辞
作者：黄省曾
朝代：明
体裁：古风

上阳花枝雨半湿，长乐游丝几百尺。游丝捲花一处飞，黄鹂正绕平章宅。春闺沈沈兰气蒸，佳人抛梭坐脉脉。含桃如火梅子青，无因持奇关山客。文园多才病长卿，朱儒亦笑东方生。春花拦门不肯出，出时但见百川萍。春色偏增朱阁愁，韶华岂是羁人情。酒尊生鱼奴不涤，绮弦濛尘无客鸣。浓烟不散龙池柳，清夜犹闻玉树声。扬雄榻畔书遮眼，逸少池边笔堵门。长江便在金城下，白马朝朝一过园。郎官阁上春何渺，桃李阴阴竟不言。
春日城西补诸友
作者：黄省曾
朝代：明
体裁：七言律诗

杜若洲边解缆轻，樱桃花上露盈盈。朝云想像西施洞，夜雨凄其茂苑莺。可怪碧栏偏傍水，但寻青壁莫论程。山僧不厌游人数，又向苍苔刻姓名。
春日早起
作者：黄省曾
朝代：明
体裁：七言绝句

谷口莺啼兰气蒸，林梢鹿过紫崖崩。石门青霭朝难散，涂尽金壶汁几升。
春日田园言怀三首
作者：黄省曾
朝代：明

田庐动春色，墟里连鸡声。启户见旭日，衔杯解朝酲。桃花倚窗开，戴胜桑间鸣。素烟泛新柳，青山列虚楹。兰蕙难久芳，皓月不常盈。百年若流电，胡为而屏营。草木相凋谢，春秋促年龄。飞缨与白衣，同一销其形。四皓乃天士，紫芝轻汉庭。王孙儋人爵，终焉服青萍。予观干禄者，后今俱未停。谁能江海上，浩然独扬舲。玉衡指春暮，鸧鹒鸣以时。此鸟自何来，栖我绿杨枝。蕙兰华滋发，怆恻朱颜移。海内谁不逝，予衰亦何悲。
春日田园言怀三首·其一
作者：黄省曾
朝代：明

田庐动春色，墟里连鸡声。启户见旭日，衔杯解朝酲。桃花倚窗开，戴胜桑间鸣。素烟泛新柳，青山列虚楹。兰蕙难久芳，皓月不常盈。百年若流电，胡为而屏营。
春日田园言怀三首·其三
作者：黄省曾
朝代：明

玉衡指春暮，鸧鹒鸣以时。此鸟自何来，栖我绿杨枝。蕙兰华滋发，怆恻朱颜移。海内谁不逝，予衰亦何悲。
春日田园言怀三首·其二
作者：黄省曾
朝代：明

草木相凋谢，春秋促年龄。飞缨与白衣，同一销其形。四皓乃天士，紫芝轻汉庭。王孙儋人爵，终焉服青萍。予观干禄者，后今俱未停。谁能江海上，浩然独扬舲。
春日长安客思一首
作者：黄省曾
朝代：明

白马长安客，黄金帝国台。乡心片月挂，旅阁五云开。乱乱杨花思，深深芳草杯。如何北回雁，不带锦诗来。
春日院署
作者：黄省曾
朝代：明
体裁：五言律诗

官舍连东阙，风微上路香。九门寒漏近，万户辘轳长。鸟啄青苔石，云藏白玉堂。紫薇花径改，呼吏洗垣墙。
春暮江泛一首
作者：黄省曾
朝代：明

晚棹回江色，云空桃李稀。春山愁里过，不得玩芳菲。兴以沙鸥逸，杯看堤柳挥。莫教红日落，留照谢公归。
春朝
作者：黄省曾
朝代：明
体裁：五言律诗

春阴细细开，去扫竹中苔。倚翠虚屏远，凭湖返照来。梅寒辉动玉，泉绿气侵醅。江汉无桴鼓，衡阳雁想回。
春江曲一首
作者：黄省曾
朝代：明

碧月明霞是襟抱，远壑深溪纵幽讨。孤舟摇拽白日悬，清江忽已生春草。千里应同放柳新，一时独听啼莺早。东西南北徒自勤，世上何人识怀宝。
春泛一首
作者：黄省曾
朝代：明

春舸溯晴川，游衿忽怅然。落花催落景，流水送流年。
春泛镜湖一首
作者：黄省曾
朝代：明

佳丽摇新望，云空鸟不稀。树春花欲语，山暮日知归。小棹浮群象，澄波映客衣。暝馀还镜里，天月借清辉。
春阴
作者：黄省曾
朝代：明
体裁：五言律诗

春入吴宫久，莓苔冻未融。花枝愁社日，玄鸟怨东风。钟鼓楼台晚，旌旗戍火红。不因风物感，吟咏兴难同。
春阴
作者：黄省曾
朝代：明
体裁：五言律诗

春阴三十日，爱尔晚晴宜。月阁水南峤，花明潭上枝。得来鱼尚活，分付酒行迟。山路村村稳，何妨倒接䍦。
春阴一首
作者：黄省曾
朝代：明

朝霞不带绿烟堤，紫殿轻云压苑低。芳柳娇莺藏宿雾，碧兰初燕拂新泥。宫花未见仙阶影，猎骑虚闻锦路嘶。开幌山河佳气满，氤氲彩翠望中迷。
晓思一首
作者：黄省曾
朝代：明

梦罢明灯在，鸡频晓月残。名惭高士久，病惜往龄宽。朋好偏教隔，妻孥不庇寒。伐檀诗重把，宁使古风阑。
晚步吴宫原上一首
作者：黄省曾
朝代：明

当年凤吹欢游地，晚岁长林眺眼中。落日紫城曾霸业，荒云玉榭几歌风。谁能踪迹非蓬似，岂有豪华不梦同。西岭归乌真择木，纷纷翻影匝高枫。
晚泊麻溪望皋亭临平德清诸山周览吴王庙宫一首
作者：黄省曾
朝代：明

落日澹川晖，凝霏迥霄色。列山秀遐迩，重峦恍空逖。目寓一以佳，情来讵能抑。瑰奇志栖词，茫淼想攀适。辍枻戾麻渚，跻野践桑域。土风悦新览，乡庙伫昏历。虽泯三鼎业，犹馀千载迹。慨昔成此章，明镫咏芳夕。
晚眺灵岩山一首
作者：黄省曾
朝代：明

吴王有绮阁，昔日馆蛾眉。一旦繁华歇，千春使我悲。不见采香径，已无玩花池。落日洗绿苔，青山拂残碑。
晨江一首
作者：黄省曾
朝代：明

晨江鹜兰楫，骆驿凌众山。流揽澄明色，芳华弥溯间。旨酒命嘉肴，灵丘一以攀。新睇荡高悰，奥集娱幽般。抗志青云表，翔游方未阑。
暮春宴白礼部舟中一首
作者：黄省曾
朝代：明

长安有征客，苏台觞故人。同持芳草兴，并宴绿杨津。花间歌易艳，别地酒宜频。复怜三月暮，将曲驻阳春。
月咏十五首
作者：黄省曾
朝代：明

满魄流蓂砌，清辉逼苧袍。虽看万里外，应此一河高。且复吟圆壁，知谁泣大刀。片轮千绪起，今古客滔滔。北塞为愁色，西宫作怨明。却来南斗下，幽动野夫情。蛟海思吹笛，鸾丘欲放耕。望舒烦一驾，宜并客怀清。泉冷光含石，烟消影挂松。似知随野杖，疑特赴山钟。愁恨三千丈，楼台一万重。不分江海阔，处处影虚容。东岭俄看出，西林忽见归。却同河并湿，如与雁俱飞。海影能栖鬓，天光爱惹衣。庾公谁欲寐，终夜启江扉。囊尽思留璧，池空愿借波。红颜那可驻，飞镜欲如何。香雾花间重，寒光竹里多。可怜风露色，一一到云萝。乍上萝轩月，清尊祗独看。旅鸿千里白，栖鸟一枝安。露外桂应湿，风前兔自寒。忍孤清影落，歌入漏声阑。爽气秋江霁，微阴暮岭收。玉辉升霭霭，冰质动悠悠。一桂流千代，清娥共十洲。乾坤悲暂寓，沧海一浮沤。陆史北堂夜，曹王西苑宵。渐教新魄继，益使古人高。寂寞悲千载，凄凉困一袍。鬓丝浑欲谢，惭尔照蓬蒿。镜小经河破，蟾残入汉消。稍侵云作观，还傍鹊为桥。檐色松留细，琴辉竹倚娇。对之邀绿酒，顾影共萧萧。启户方深树，浮觞忽绛河。规时真一暂，高驻乃无多。每惜清辉减，还悲芳岁过。纤阿攀不及，生世恨如何。一岁天边桂，茅斋十二生。照余真过驷，怜尔亦浮萍。今古移尘世，东西厌海声。迟迟如恋客，不肯堕寒城。风满真能动，云轻幸不遮。携光开万里，飘影驻千家。星路思飞轸，河矶欲上槎。飘飘若遗世，独立思无涯。昨喜风兼月，今看雾拥星。江天繁落落，花竹隐冥冥。初信明偏海，俄惊白到亭。枕孤吟再起，歌好待谁听。午夜逢分镜，迟迟近野袍。幸能清海雾，犹可见林毛。江影宁依杜，园光岂对曹。半生愁浩发，看入曙河高。聊作星俱映，甘为日后驰。敢辞昏夜过，一任细禽窥。海海光无极，山山影不私。世人方急进，未可示盈亏。
月咏十五首·其一
作者：黄省曾
朝代：明

满魄流蓂砌，清辉逼苧袍。虽看万里外，应此一河高。且复吟圆壁，知谁泣大刀。片轮千绪起，今古客滔滔。
月咏十五首·其七
作者：黄省曾
朝代：明

爽气秋江霁，微阴暮岭收。玉辉升霭霭，冰质动悠悠。一桂流千代，清娥共十洲。乾坤悲暂寓，沧海一浮沤。
月咏十五首·其三
作者：黄省曾
朝代：明

泉冷光含石，烟消影挂松。似知随野杖，疑特赴山钟。愁恨三千丈，楼台一万重。不分江海阔，处处影虚容。
月咏十五首·其九
作者：黄省曾
朝代：明

镜小经河破，蟾残入汉消。稍侵云作观，还傍鹊为桥。檐色松留细，琴辉竹倚娇。对之邀绿酒，顾影共萧萧。
月咏十五首·其二
作者：黄省曾
朝代：明

北塞为愁色，西宫作怨明。却来南斗下，幽动野夫情。蛟海思吹笛，鸾丘欲放耕。望舒烦一驾，宜并客怀清。
月咏十五首·其五
作者：黄省曾
朝代：明

囊尽思留璧，池空愿借波。红颜那可驻，飞镜欲如何。香雾花间重，寒光竹里多。可怜风露色，一一到云萝。
月咏十五首·其八
作者：黄省曾
朝代：明

陆史北堂夜，曹王西苑宵。渐教新魄继，益使古人高。寂寞悲千载，凄凉困一袍。鬓丝浑欲谢，惭尔照蓬蒿。
月咏十五首·其六
作者：黄省曾
朝代：明

乍上萝轩月，清尊祗独看。旅鸿千里白，栖鸟一枝安。露外桂应湿，风前兔自寒。忍孤清影落，歌入漏声阑。
月咏十五首·其十
作者：黄省曾
朝代：明

启户方深树，浮觞忽绛河。规时真一暂，高驻乃无多。每惜清辉减，还悲芳岁过。纤阿攀不及，生世恨如何。
月咏十五首·其十一
作者：黄省曾
朝代：明

一岁天边桂，茅斋十二生。照余真过驷，怜尔亦浮萍。今古移尘世，东西厌海声。迟迟如恋客，不肯堕寒城。
月咏十五首·其十三
作者：黄省曾
朝代：明

昨喜风兼月，今看雾拥星。江天繁落落，花竹隐冥冥。初信明偏海，俄惊白到亭。枕孤吟再起，歌好待谁听。
月咏十五首·其十二
作者：黄省曾
朝代：明

风满真能动，云轻幸不遮。携光开万里，飘影驻千家。星路思飞轸，河矶欲上槎。飘飘若遗世，独立思无涯。
月咏十五首·其十五
作者：黄省曾
朝代：明

聊作星俱映，甘为日后驰。敢辞昏夜过，一任细禽窥。海海光无极，山山影不私。世人方急进，未可示盈亏。
月咏十五首·其十四
作者：黄省曾
朝代：明

午夜逢分镜，迟迟近野袍。幸能清海雾，犹可见林毛。江影宁依杜，园光岂对曹。半生愁浩发，看入曙河高。
月咏十五首·其四
作者：黄省曾
朝代：明

东岭俄看出，西林忽见归。却同河并湿，如与雁俱飞。海影能栖鬓，天光爱惹衣。庾公谁欲寐，终夜启江扉。
月夕挈酒湖畔寓日一首
作者：黄省曾
朝代：明

逸体贵行和，閒趾悦佳就。澄舒光始半，华条滋兆茂。乘睴谢烛秉，颂德引杯奏。寂谧辍空籁，微冥羃朝秀。际屿雾浩屯，弥湖星朗覆。灵皋写长堞，淡水影群岫。妙志不遑宁，玄览从兹究。理等古岂遐，神遐今非后。怀玉聊以娱，委舄讵云谬。载咏前哲言，身圣超宇宙。
月夜偕高令公次登惠山饮第二泉一首
作者：黄省曾
朝代：明

落日惠山生紫烟，参差龙刹俯江天。清觞碧草金岩上，潇洒春空挥五弦。
有女篇一首
作者：黄省曾
朝代：明

有女清扬婉，佩服丽且妍。独梦锦衾床，叹息宝镜前。玉指弄秦筝，皓齿启朱颜。仰遏紫云飞，幽思竟何宣。念彼暌携子，揽涕何涟涟。鸿高鲤沉游，芳讯不可传。
有怀一首
作者：黄省曾
朝代：明

羁客思悠悠，临觞难解忧。江淹悲是别，宋玉恨非秋。时频明月换，春在桃花流。始知封侯贵，不换别家愁。
望虎丘一首
作者：黄省曾
朝代：明

故苑返长洲，轻舠过虎丘。塔悬无隐树，云映不藏秋。香径红莲浦，金亭紫雾楼。自怜为客久，翻觉似初游。
望西塞山小步一首
作者：黄省曾
朝代：明

西塞山前秋暮时，行行歌把碧松枝。鳜鱼白鹭玄真兴，流水桃花空尔思。
朱子价咏桃花感而有赠
作者：黄省曾
朝代：明
体裁：七言律诗

朱郎卧处阁炯炯，桃花思好日氲氲。不愁石栈诸天雨，独占钟山四月云。夜莫鼓琴惊水底，时应携簟借香薰。竟忘身在玄湖上，却怪尊前白鸟群。
朱振之馆鸡鸣山楼有寄
作者：黄省曾
朝代：明
体裁：七言律诗

谁县卧榻秋风阁，遥忆茶炉傍竹氛。黄屋斜窥中禁邸，青城常抱北湖云。莲花刻漏惊朝梦，檐卜浓香郁典坟。一月安禅留不得，空令猿鹤怨遗文。
朱来鸟歌一首
作者：黄省曾
朝代：明

南方朱来鸟，绀羽何翩翩。蛾眉纤手啖玉屑，春风衔花灵沼边。金华纸上心经传，万回泣笑诗百篇。此水双珠血满川，青牛赤虎太平年。仙机莫识玄中玄，仓卒鸾舆幸奉天。君王玉殿斩狻猊，宝剑白日生苍烟。数尺光明黄屋前，琥珀匣碎君恩全。蛇不为龙鼠非虎，田父之语非徒然。汉高堕阱在彭原，酂侯火迫真堪怜。
朱阳馆步至陶隐居墓傍二首
作者：黄省曾
朝代：明

昔日朱阳馆，陶公悦白云。结庐追选客，标舍近茅君。久向玄津去，空馀告逝文。客来春欲暮，瑶草閟仙坟。福地长谣罢，阳春窈窕游。花深朱阳馆，柏古玉晨楼。石颂今犹在，龙芝何处求。白云持不可，岭上自悠悠。
朱阳馆步至陶隐居墓傍二首·其一
作者：黄省曾
朝代：明

昔日朱阳馆，陶公悦白云。结庐追选客，标舍近茅君。久向玄津去，空馀告逝文。客来春欲暮，瑶草閟仙坟。
朱阳馆步至陶隐居墓傍二首·其二
作者：黄省曾
朝代：明

福地长谣罢，阳春窈窕游。花深朱阳馆，柏古玉晨楼。石颂今犹在，龙芝何处求。白云持不可，岭上自悠悠。
李夫人歌一首
作者：黄省曾
朝代：明

汉家武皇帝，爱杀李夫人。蛾眉向黄泉，龙颜动悲辛。偶泛翔禽舟，赤日方西倾。云惨昆明池，风激牵牛津。妙曲摇帝笔，哀蝉胜阳春。罗袂悄无声，玉墀生素尘。虚房空寂寞，落叶依霜扃。清歌发皓齿，左右皆沾巾。命点龙膏灯，因进洪梁酒。满斟文螺卮，红颜出纤手。饮罢卧延凉，夫人来其傍。脉脉无一语，但授蘅芜香。寝回对明月，凄然痛欲绝。如何琥珀枕，奇香犹不歇。欲睹如花容，此愿那能灭。乃告李少君，历历肺肝陈。楼船浮暗海，青石怀潜英。千人升紫云，四五归皇庭。十年得一石，刻似夫人形。置诸纱幕中，顾盼宛如生。遂祀灵梦台，朝夕通精诚。
来鹊楼为张令文宿赋一首
作者：黄省曾
朝代：明

言从山水会，清搆耸瑶虚。遂有王风鹊，来巢君子居。衔条经始并，占岁肇祥初。栖月飞华栋，鸣风向绮疏。荀家凰集后，鲁令雉驯馀。昆圃游翩尔，雕陵感晏如。还疑王乔舄，于此汎金除。
杨柳枝词四首
作者：黄省曾
朝代：明

去岁今时别泪飘。夫君留向玉关遥。春风似为相思妾，吹动天涯万柳条。千载姑苏送客时。金昌亭畔柳如丝。于今一树无人种，怕与春风管别离。白马金羁人未回。翠条仍自挂妆台。黄鹂莫作藏身处，一入丝中遣不开。巫峡巫山锦树春。垂杨垂柳著行新。东风不是贪飞絮，为觅天涯未见人。
杨柳枝词四首·其一
作者：黄省曾
朝代：明

去岁今时别泪飘。夫君留向玉关遥。春风似为相思妾，吹动天涯万柳条。
杨柳枝词四首·其一
作者：黄省曾
朝代：明
体裁：词

去岁今时别泪飘，夫君留向玉关遥。春风似为相思妾，吹动天涯万柳条。
杨柳枝词四首·其三
作者：黄省曾
朝代：明

白马金羁人未回。翠条仍自挂妆台。黄鹂莫作藏身处，一入丝中遣不开。
杨柳枝词四首·其三
作者：黄省曾
朝代：明
体裁：词

白马金羁人未回，翠条仍自挂妆台。黄鹂莫作藏身处，一入丝中遣不开。
杨柳枝词四首·其二
作者：黄省曾
朝代：明

千载姑苏送客时。金昌亭畔柳如丝。于今一树无人种，怕与春风管别离。
杨柳枝词四首·其二
作者：黄省曾
朝代：明
体裁：词

千载姑苏送客时，金昌亭畔柳如丝。于今一树无人种，怕与春风管别离。
杨柳枝词四首·其四
作者：黄省曾
朝代：明

巫峡巫山锦树春。垂杨垂柳著行新。东风不是贪飞絮，为觅天涯未见人。
杨柳枝词四首·其四
作者：黄省曾
朝代：明
体裁：词

巫峡巫山锦树春，垂杨垂柳著行新。东风不是贪飞絮，为觅天涯未见人。
杨相国送酒金山寺泛舟大江登妙高台五云朝阳二阁吞海亭饮中冷泉二首
作者：黄省曾
朝代：明

绝岛浮莲宇，明江涌化城。龙回银浪转，鳌戴碧山行。南北舟樯带，东西日月萦。中泠流玉髓，宛似汲蓬瀛。一片回波石，何年梵刹开。江流万古去，涛带六州来。释子呼鼋起，山人指雁回。洪澜须不作，荀羡在高台。
杨相国送酒金山寺泛舟大江登妙高台五云朝阳二阁吞海亭饮中冷泉二首·其一
作者：黄省曾
朝代：明

绝岛浮莲宇，明江涌化城。龙回银浪转，鳌戴碧山行。南北舟樯带，东西日月萦。中泠流玉髓，宛似汲蓬瀛。
杨相国送酒金山寺泛舟大江登妙高台五云朝阳二阁吞海亭饮中冷泉二首·其二
作者：黄省曾
朝代：明

一片回波石，何年梵刹开。江流万古去，涛带六州来。释子呼鼋起，山人指雁回。洪澜须不作，荀羡在高台。
杭中丞惠历一首
作者：黄省曾
朝代：明

台使忽从三径岁，步书遥自五云来。江湖又睹青阳始，梅柳难禁白发催。纸上流年悲往梦，陇头耕候喜新开。山中甲子无劳问，且向桃源醉客杯。
枕上听雨一首
作者：黄省曾
朝代：明

檐头滴九月，枕上听孤灯。木叶沉多少，霜钟鸣未曾。故茅初识漏，新谷忽愁升。嘶马门前过，令人感夙兴。
林屋洞
作者：黄省曾
朝代：明
体裁：古风

飞沈出秋镜，逸轸凌仙区。岩月衔半规，林霞袭芳襦。灵关叩玉堂，异界觅瑶枢。含真如有遇，怀远将焉须。神人多岫居，执手程岂迂。阿窗亦髹绿，璧柱尤腻肤。白鸦飞灭灯，山鬼能吹竽。冥寂巴陵道，缅想黄金凫。羡尔玄玉膏，一饮叨仙俱。银房与石室，静啸抚悬壶。
桃咏一首
作者：黄省曾
朝代：明

上苑一桃新，秾华耀绮晨。五城霞借色，双峤玉为神。但吐文园艳，常娇宝镜春。问言谁得觏，应是武陵人。
桃花词一首
作者：黄省曾
朝代：明

不谓桃花繁，不言桃叶深。所愿桃结实，不负春皇心。兰云亦易晚，白日何骎骎。天事那可期，倏忽逢沉霖。坐令花前叟，叹息弹瑶琴。
梅雨
作者：黄省曾
朝代：明
体裁：五言律诗

麦秋凉间暖，梅雨复斑斑。茸绿朝平野，岚青日冠山。游鳞跃藻去，新蝉吟叶间。金门虽奉粟，惭愧子云班。
梦循涧观泉以陟翠微一首
作者：黄省曾
朝代：明

玄珠岂弗贵，旷度坦寥廓。万有皆浮云，寸心自恬漠。扶摇者何为，不易抢榆乐。玉溜垂泠泠，梦寐亦云壑。饮之庞公鹿，集矣王乔鹤。精神以清瑩，洒然释萦缚。
梦循涧观泉以陟翠微一首
作者：黄省曾
朝代：明
体裁：古风

玄珠岂弗贵，旷度坦寥廓。万有皆浮云，寸心自恬漠。扶摇者何为，不易抢榆乐。玉溜垂泠泠，梦寐亦云壑。饮之庞公鹿，集矣王乔鹤。精神以清莹，洒然释萦缚。
楼上对月一首
作者：黄省曾
朝代：明

圆灵澄水镜，白露暧秋城。影动关河迥，光含竹树清。弦桐阳阿曲，弹处不成声。对此素娥色，其如纡轸情。
榻上一首
作者：黄省曾
朝代：明

短榻吟还可，幽居眺得兼。燕回花淡淡，蝶泛草纤纤。迟日难过屋，轻云不满帘。所欢能到此，明月共须淹。
槁凤
作者：黄省曾
朝代：明

汉帝贵神雀，楚人重山鸡。琅玕不能食，梧桐非所栖。
橘咏一首
作者：黄省曾
朝代：明

华植倚灵墟，碧颗垂芳甸。霜滋酿琼液，泽气发真瓣。岂伦楚柚英，不似南柑变。奇堪束菁贡，美入雕盘荐。圆随金日成，化本璇星散。云章有新列，玉醴供秋抃。
正德乙亥官舫载笼锦钱鸡倒挂鸟孔雀通臂黑猴诸禽兽上献记事一首
作者：黄省曾
朝代：明

奇兽炎洲远，珍禽天府收。他时露囿乐，今日画船留。携笼烦上将，给食走诸侯。鸾凤徒高举，麒麟不可俦。入朝宜狎象，放苑只亲鸥。万岁应栖翼，三松恐挂猴。文华须寂寞，太液转夷犹。宠极心何似，恩殊身莫酬。周王有台沼，愧尔鹿呦呦。
步出夏门行
作者：黄省曾
朝代：明

步出夏门，登山望海。峨峨玄圃，茫茫安在。颓阳悬车，夜光在天。安得人生，常保少年。金城之上，十二玉楼。宁有羽翼，以往遨游。仙人宁封，曾饵飞鱼。我非常伯，空思石蕖。青鸐不鸣，黄河未清。太平何时，白发巳生。舜崩苍梧，丘殂东鲁。古来圣贤，皆入黄土。秋风鸣条，春花盈树。时如驷马，超腾不住。何不鼓瑟，嗟哉此言。戚戚多悲，强歌无欢。
步出夏门行
作者：黄省曾
朝代：明
体裁：四言诗

步出夏门，登山望海。峨峨玄圃，茫茫安在。（一章）颓阳悬车，夜光在天。安得人生，常保少年。（二章）金城之上，十二玉楼。宁有羽翼，以往遨游。（三章）仙人宁封，曾饵飞鱼。我非常伯，空思石蕖。（四章）青鸐不鸣，黄河未清。太平何时，白发巳生。（五章）舜崩苍梧，丘殂东鲁。古来圣贤，皆入黄土。（六章）秋风鸣条，春花盈树。时如驷马，超腾不住。（七章）何不鼓瑟，嗟哉此言。戚戚多悲，强歌无欢。（八章）
步赤门旧溪閒咏一首
作者：黄省曾
朝代：明

溪水偶随步，来看城外山。青青五杨柳，宛似柴桑间。白日不肯驻，世人无有閒。清鸥正飞下，且莫抱琴还。
武城次文温州韵答徵仲
作者：黄省曾
朝代：明
体裁：五言律诗

柳市闻黄鸟，云中见碧城。春回桑柘美，人问县官名。古戍双星淡，危楼孤角鸣。愁兼风共雨，白发几茎生。
武库员外薛侨持其侄左给事中薛宗恺柩归广州过吴门诗以哭之一首
作者：黄省曾
朝代：明

青琐振朝芳，星枢耀夕郎。道思明主用，言以圣时昌。指佞安知罪，图忠顾得殃。躯捐心讵朽，龄短颂何长。德殒家门秀，才沉庙社光。士林齐洒泪，与尔泣圭璋。
毗陵午雪一首
作者：黄省曾
朝代：明

北上逢穷岁，凝云九汉同。送舟冰是浪，吹面雪为风。玉树延成路，琼花坠作空。寄言羲御者，愿借一轮红。
毛浣亭督经席看菊
作者：黄省曾
朝代：明
体裁：五言律诗

上苑秋光别，南军幕府清。简书多暇日，篱落见高情。花发金钱委，泉香玉醴倾。莓苔三径曲，半醉踏霜行。
毛纯嘏召饮朱雀桁
作者：黄省曾
朝代：明
体裁：五言律诗

六代市朝改，千春风土嘉。江流雀桁月，桂散石城花。琼树照绿水，芳洲生碧霞。衔杯歌舞地，秋兴浩无涯。
毛车
作者：黄省曾
朝代：明

毛车乘弱水，燕卵献麒麟。奇香闻百里，惊动八街人。
水仙花一首
作者：黄省曾
朝代：明

玉蕊冰花不可齐，光云瑶草伴萋萋。浑疑粉蝶风前泛，宛似江妃月下迷。
水宿溪上一首
作者：黄省曾
朝代：明

移舸含山宿，推篷向月停。茝兰杯夕气，蟋蟀枕秋声。野咏神襟王，萝衾梦寐清。忽闻歌子夜，江上荡游情。
水燕一首
作者：黄省曾
朝代：明

江上王孙綵鹢归，翩翾芳鸟弄乌衣。长林脩竹谁嫌汝，不畏狂飙掠浪飞。
江上
作者：黄省曾
朝代：明
体裁：五言律诗

都门客未发，不奈柱阳秋。丛菊开何晚，清江寒自流。孤云缘路细，残照出亭幽。举目悲黄落，郊原无尽头。
江南弄一首
作者：黄省曾
朝代：明

时人不识窥玉渊，安知骊龙之所蟠。风云未来，蝼蚁且欢。蝼蚁苦之徒自劳，忽翻飞，嗤尔曹。
江南曲三十首
作者：黄省曾
朝代：明

荷叶何田田，绿房披甫甫。的的不成双，心心各含苦。旖旎绿杨楼，侬傍秦淮住。朝朝见潮生，暮暮见潮去。
江南曲三十首·其一
作者：黄省曾
朝代：明

荷叶何田田，绿房披甫甫。的的不成双，心心各含苦。
江南曲三十首·其七
作者：黄省曾
朝代：明

鸟有戢比翼，木有绍缭枝。谁令侬所欢，差池有别离。
江南曲三十首·其三
作者：黄省曾
朝代：明

□抽池上芳，燕含陌上泥。衔泥有时歇，衔苦无时离。
江南曲三十首·其三十
作者：黄省曾
朝代：明

峨峨南陌楼，盈盈集娼女。纷纷野鸳鸯，喧喧帝城里。
江南曲三十首·其九
作者：黄省曾
朝代：明

钗安葳蕤爵，耳施明月珠。试向小姑看，小姑道相宜。
江南曲三十首·其二
作者：黄省曾
朝代：明

汀有菖蒲叶，渚有菡萏芳。采叶为侬带，搴芳作侬裳。
江南曲三十首·其二
作者：黄省曾
朝代：明

汀有菖蒲叶，渚有菡萏芳。采叶为侬带，搴芳作侬裳。□抽池上芳，燕含陌上泥。衔泥有时歇，衔苦无时离。百镪买冰纨，千缗易绡素。绣成双鸳鸯，无由寄远路。落英不双坠，浮云作两飞。侬在百尺楼，郎在千里车。绮袂二尺长，珠璎半垂额。宝马杂香车，东城复南陌。鸟有戢比翼，木有绍缭枝。谁令侬所欢，差池有别离。调丹为唇脂，采兰作香泽。玉镜斗新妆，染作芙蓉色。钗安葳蕤爵，耳施明月珠。试向小姑看，小姑道相宜。转蓬本无依，侬愿作转蓬。飞飞千里道，或与君子逢。荡漾木兰舟，江萍绿如织。两两采莲人，相逢不相识。吴姬理芳蚕，家家扃绿扉。缲成玉丝缕，不得作侬衣。侬造五两舟，般般与人别。楠樯荣桂舷，纨帆翠桐楫。侬有白玉心，向人难道语。侬有绝代姿，对镜泪如雨。明□何团团，不得作侬镜。双鲤何莘莘，不得寄侬信。朝萍随□东，夕萍随风西。侬自怀一心，结发无改移。夜遥兰缸灭，明月赠我光。不愿照侬闺，愿照君子方。种瓜绮陌田，瓜成欢不把。绿蔓宛宛长，不得系欢马。相逢狭斜道，匆匆陌头驻。欢言看花回，侬方看花去。竹长长有枝，帨长长有须。与君结连钱，缠绵当似之。扶桑不见芳，白兔不见捣。君子不见归，红颜空自老。黄金买吴儿，明珠换楚女。七岁作鸾歌，八岁能凤舞。莫道田舍翁，豪奢不相下。家家凤翼船，人人金络马。青青西子湖，花芳媚鸳渚。十里锦舟莲，琵琶拂江水。谁道江南乐，侬道江南苦。疄疄阡陌多，侬家无寸土。九逵担杂英，朱门竞相买。国花委青郊，零落无人采。江流无断绝，日钓横塘水。不见千里人，愿得一双鲤。新裁明月扇，粟金光泚泚。上图江南山，下图江南水。峨峨南陌楼，盈盈集娼女。纷纷野鸳鸯，喧喧帝城里。
江南曲三十首·其二十
作者：黄省曾
朝代：明

相逢狭斜道，匆匆陌头驻。欢言看花回，侬方看花去。
江南曲三十首·其二十一
作者：黄省曾
朝代：明

竹长长有枝，帨长长有须。与君结连钱，缠绵当似之。
江南曲三十首·其二十七
作者：黄省曾
朝代：明

九逵担杂英，朱门竞相买。国花委青郊，零落无人采。
江南曲三十首·其二十三
作者：黄省曾
朝代：明

黄金买吴儿，明珠换楚女。七岁作鸾歌，八岁能凤舞。
江南曲三十首·其二十九
作者：黄省曾
朝代：明

新裁明月扇，粟金光泚泚。上图江南山，下图江南水。
江南曲三十首·其二十二
作者：黄省曾
朝代：明

扶桑不见芳，白兔不见捣。君子不见归，红颜空自老。
江南曲三十首·其二十五
作者：黄省曾
朝代：明

青青西子湖，花芳媚鸳渚。十里锦舟莲，琵琶拂江水。
江南曲三十首·其二十八
作者：黄省曾
朝代：明

江流无断绝，日钓横塘水。不见千里人，愿得一双鲤。
江南曲三十首·其二十六
作者：黄省曾
朝代：明

谁道江南乐，侬道江南苦。疄疄阡陌多，侬家无寸土。
江南曲三十首·其二十四
作者：黄省曾
朝代：明

莫道田舍翁，豪奢不相下。家家凤翼船，人人金络马。
江南曲三十首·其五
作者：黄省曾
朝代：明

落英不双坠，浮云作两飞。侬在百尺楼，郎在千里车。
江南曲三十首·其八
作者：黄省曾
朝代：明

调丹为唇脂，采兰作香泽。玉镜斗新妆，染作芙蓉色。
江南曲三十首·其六
作者：黄省曾
朝代：明

绮袂二尺长，珠璎半垂额。宝马杂香车，东城复南陌。
江南曲三十首·其十
作者：黄省曾
朝代：明

转蓬本无依，侬愿作转蓬。飞飞千里道，或与君子逢。
江南曲三十首·其十一
作者：黄省曾
朝代：明

荡漾木兰舟，江萍绿如织。两两采莲人，相逢不相识。
江南曲三十首·其十七
作者：黄省曾
朝代：明

朝萍随□东，夕萍随风西。侬自怀一心，结发无改移。
江南曲三十首·其十三
作者：黄省曾
朝代：明

侬造五两舟，般般与人别。楠樯荣桂舷，纨帆翠桐楫。
江南曲三十首·其十九
作者：黄省曾
朝代：明

种瓜绮陌田，瓜成欢不把。绿蔓宛宛长，不得系欢马。
江南曲三十首·其十二
作者：黄省曾
朝代：明

吴姬理芳蚕，家家扃绿扉。缲成玉丝缕，不得作侬衣。
江南曲三十首·其十五
作者：黄省曾
朝代：明

侬有白玉心，向人难道语。侬有绝代姿，对镜泪如雨。
江南曲三十首·其十八
作者：黄省曾
朝代：明

夜遥兰缸灭，明月赠我光。不愿照侬闺，愿照君子方。
江南曲三十首·其十六
作者：黄省曾
朝代：明

明□何团团，不得作侬镜。双鲤何莘莘，不得寄侬信。
江南曲三十首·其四
作者：黄省曾
朝代：明

百镪买冰纨，千缗易绡素。绣成双鸳鸯，无由寄远路。
江南曲（二首）
作者：黄省曾
朝代：明

旖旎绿杨楼，侬傍秦淮住。朝朝见潮生，暮暮见潮去。
江南雁
作者：黄省曾
朝代：明
体裁：古风

江南十月交，纵横见云雁。万里避天山，应有风雪患。白露变作霜，红兰委溪涧。南方亦萧瑟，寒衣未缝绽。皎皎月中砧，万户寒衣声。驱驰远游子，不尽闺中情。
江行早眺言怀一首
作者：黄省曾
朝代：明

春去夏来常水宿，苍茫万里看朱旭。山色遥开茂草碧，江流半是浮萍绿。谁辞龙卧傍尘埃，自笑鳌连钓溟曲。焉知足下无青云，不见双双举黄鹄。
池上室左小儿栽有新竹社中诸君数数过之一首
作者：黄省曾
朝代：明

池上栽成竹一区，凉云不断荫相俱。人逢子敬停花屐，客胜公荣弄酒壶。自喜平生嘉迹似，共誇终日鄙言无。挥毫拂素休辞酩，近有南邻足典沽。
池上纳凉
作者：黄省曾
朝代：明
体裁：古风

草丰平如苔，绿茸参差起。鸳鸯泛涟漪，菡萏冒芳沚。雨过云初凉，虚轩怀殊喜。野旷蝉四鸣，稠阴客群止。褰裳沮洳陂，挈席檀栾椅。写弦激清流，解襟远微滓。石臼碾新茶，冰盘过沈李。畏见赤雾嘘，且吸碧筒底。形迹多机筌，恬愉归神理。邂逅勿弃捐，徘徊玩馀晷。
沙岸燕窝一首
作者：黄省曾
朝代：明

初谓雕梁贵，何知绿岸多。兽如希兔穴，虫似学蜂窝。托殿趋繁丽，依筵爱绮罗。莫因金屋处，忘尔拂沙河。
泊舟支硎经灵岩游赤山夜珠坞二首
作者：黄省曾
朝代：明

林麓转秋清，花村间岭成。遥寻赤山奥，言就白云生。霞塔留吴殿，烟墟辨越城。人间不贵宝，何用夜珠名。室以支公建，山犹皇妹名。红云升白马，绿草掩珠缨。奏酒开今眺，游轺动古情。石门栖玉馆，弥使客怀萦。
泊舟支硎经灵岩游赤山夜珠坞二首·其一
作者：黄省曾
朝代：明

林麓转秋清，花村间岭成。遥寻赤山奥，言就白云生。霞塔留吴殿，烟墟辨越城。人间不贵宝，何用夜珠名。
泊舟支硎经灵岩游赤山夜珠坞二首·其二
作者：黄省曾
朝代：明

室以支公建，山犹皇妹名。红云升白马，绿草掩珠缨。奏酒开今眺，游轺动古情。石门栖玉馆，弥使客怀萦。
泊菱溪怀白贞夫
作者：黄省曾
朝代：明
体裁：五言律诗

未即分高榻，还应见客星。空馀江上笛，谁共月中听。别墅多秋色，名园散馆亭。经过难致款，回首水冥冥。
泗州精舍与明慧上人谈禅一首
作者：黄省曾
朝代：明

妙境践幽嘉，纡襟共演车。润心奚假露，拈义不须花。眼破人天相，宗承教别家。林间挹高秀，谈暮石门霞。
泗洲寺
作者：黄省曾
朝代：明

化塔晓言攀，禅楼访闭关。烟生屯匝柳，云长合前山。御酒灵襟畅，谈经宝思闲。绀园星纬地，淹对不知还。
泰伯庙一首
作者：黄省曾
朝代：明

古庙临河口，凋落无丹青。泰伯遗四海，萧条居此庭。清风何时息，日月共千龄。拜揖冕旒下，垆上烟冥冥。
洗公方丈一首
作者：黄省曾
朝代：明

双树开香域，诸空涌梵霞。上贤谈有麈，高衲演成车。法里无人我，门中绝悟遮。道安欣与对，羲日近河沙。
浣纱女
作者：黄省曾
朝代：明
体裁：古风

浣纱复浣纱，沙水清见底。水中芙蓉花，常与妾为比。妾颜比花丹，妾心比水寒。风吹沙中浪，花落霜漫漫。罗带双鸳鸯，结束玉臂单。一心为寒衣，行坐忘艰难。
海印寺镜光阁
作者：黄省曾
朝代：明
体裁：七言律诗

沧洲佳气结楼台，圆峤何年海上来。云里虚无琼馆秀，日边浮动禁林开。岩深四月花犹发，客倦高舂马未回。许借藤床眠十日，长安不信有尘埃。
淮阴谒漂母祠一首
作者：黄省曾
朝代：明

曩昔淮滨母，王孙一饭将。鉴如君子哲，义有大贤方。溪壑哀龙浅，风云感凤骧。千金终以赠，寸念本难忘。草泽怜谁解，英雄困乃常。漂亭馀落日，楚剑失秋霜。墓与黄尘古，祠同绿水长。悯穷人口播，报德简书光。慷慨参遗像，清酤荐紫芳。
清凉寺赴赵敦夫
作者：黄省曾
朝代：明
体裁：五言律诗

六月岂无暑，林间独洒然。鸟啼三面竹，云动一池莲。己蜕尘中骨，谁参石上禅。钟山有馀翠，终日堕杯前。
清明日望西苑一首
作者：黄省曾
朝代：明

紫殿含云列，黄居吐日攒。人间杨柳色，天上得先看。藻鲤腾文浪，华莺度玉栏。万年瞻郁翠，春象映游观。
渡江闻笛一首
作者：黄省曾
朝代：明

晓日度春潮，晴江媚柳条。挂帆沧海近，闻笛旅心摇。望处但无尽，济时何寂寥。彩霞天末起，疑是赤城标。
渡淮
作者：黄省曾
朝代：明
体裁：古风

新阳瞩淮浦，昊魄流东冥。棹歌发清口，长缆抱前汀。开尊落虹蜺，握笔摇斗星。旧都神仙洲，寒士叨馀馨。献纳乏词华，台寺多典刑。朝簪夹城花，夕采江都萍。
渡淮二首
作者：黄省曾
朝代：明

落日渡淮口，孤帆挂杳然。舟前即沧海，树外但长天。橹声随棹曲，浊水间明川。渐看灯火近，夜泊酒垆边。几日转回澜，黄波千里看。过淮风土别，入口意悰欢。贳酒芳樽继，明灯宝炬残。今宵五行枕，秪觉梦魂安。
渡淮二首·其一
作者：黄省曾
朝代：明

落日渡淮口，孤帆挂杳然。舟前即沧海，树外但长天。橹声随棹曲，浊水间明川。渐看灯火近，夜泊酒垆边。
渡淮二首·其二
作者：黄省曾
朝代：明

几日转回澜，黄波千里看。过淮风土别，入口意悰欢。贳酒芳樽继，明灯宝炬残。今宵五行枕，秪觉梦魂安。